Source: http://www.demagog.sk/diskusie/541/sluby-2-vlady-r-fica
Timestamp: 2018-01-20 00:53:16+00:00

Document:
Demagog.sk - Sľuby 2. vlády R. Fica
Iné, 15. februára 2016. (videozáznam relácie)
Moderátor: —
Pozreli sme sa na to, ako 2. vláda Roberta Fica plnila svoje sľuby, ktorým sa zaviazala v Programovom vyhlásení vlády na roky 2012 — 2016. Vybrali sme len tie sľuby a záväzky, ktoré boli dostatočne konkrétne a faktické.
Aj napriek tomu, že vládna strana mala v parlamente pohodlnú väčšinu, z 59 overovaných sľubov splnila v plnej miere len približne polovicu a ďalších 13 splnila iba čiastočne. Až 15 sľubov nedodržala vôbec. V jednom prípade išlo nesplniteľný sľub, keďže sa vláda zaviazala upraviť zákon o prokurátoroch spôsobom, ktorý bol v zákone zakomponovaný už pred jej nástupom.
Hodnotenie miery splnenia sľubov špecificky len v oblasti zdravotníctva, pripravil Health Policy Institute (HPI). Nachádzajú sa tam opatrenia, ktoré sme pre prílišnú všeobecnosť a nejednoznačnosť nevyberali.
Sľuby sa majú plniť. Aj tie politické! Chcete aby sme dbali na plnenie sľubov budúcej vlády?
Podporte náš projekt na www.hithit.com/slubysamajuplnit
Splnený Nesplnený Čiastočne splnený Nesplniteľný
„Konsolidovať verejné financie tak, aby deficit verejných financií bol v roku 2013 pod tromi percentami HDP.“
Splnený
Je pravdou, že deficit verejných financií bol už v roku 2013 pod 3 % HDP (2,9 % HDP), na základe čoho bolo Slovensko vyradené z procedúry nadmerného deficitu. Následne nestúpol nad túto hranicu. Sľub preto hodnotíme ako splnený.
Podľa schváleného rozpočtu verejnej správy na roky 2015 až 2017 je plánovaný schodok na rok 2015 na úrovni 2,49 % HDP (hlavná kniha, s. 6). Podľa schváleného rozpočtu verejnej správy na roky 2016 až 2018 (.pdf, hlavná kniha, s. 2):
"Cieľová hodnota deficitu verejnej správy na rok 2016 stanovená vo výške 1,93 % HDP. V ďalších rokoch sa predpokladá znižovanie deficitu na úroveň 0,42 % HDP v roku 2017, zodpovedajúcej dosiahnutiu strednodobého rozpočtového cieľa a po prvýkrát sa navrhuje hospodárenie rozpočtu verejnej správy v roku 2018 na úrovni 0,00 % HDP."
Konečný deficit pre rok 2015 až 2018 môže byť na inej úrovni, ako je plánovaný, napríklad v prípade nepriaznivého vývoja na svetových trhoch.
Všetky krajiny, ktoré dosiahli deficit pod 3 % HDP sú vyradené z procedúry nadmerného deficitu. Informácie o procedúre nadmerného deficitu (deficit nad 3 % HDP) na stránke Európskej komisie potvrdzujú, že v súčasnosti je v tomto mechanizme 11 z 28 štátov EÚ. Slovensko sa medzi nimi nenachádza a nachádza sa v skupine krajín vyradených z tejto procedúry, keď sme boli vyradení 20. júna 2014. Deficit Slovenska v roku 2013 bol podľa Eurostat na úrovni 2,9 % HDP.
O vyradení Slovenska z procedúry nadmerného deficitu informovali TASR a SITA 2. júna 2014. Išlo celkovo o šesť krajín, pre ktoré EK navrhla ukončiť procedúru nadmerného deficitu: Belgicko, Česká republika, Dánsko, Rakúsko, Holandsko a Slovensko.
„Zvýši sa progresivita daňového systému pre nadštandardné príjmy fyzických osôb, ako aj pre právnické osoby.“
Od 1. januára 2013 sa do praxe uviedla novela slovenského zákona o dani z príjmov. Zrušila sa rovná daň a nahradila ju progresívna daň. Novelizovaný zákon zvyšuje daň z príjmu právnických osôb na 23 % pre všetky právnické osoby bez akejkoľvek výnimky. 2. vláda Roberta Fica taktiež zaviedla takzvanú milionársku daň v roku 2012. Sľub hodnotíme ako splnený.
Za druhej vlády Roberta Fica bola zvýšená daň z príjmu právnických osôb na 23 % (neskôr znížená na 22 %) a taktiež bola zavedená "milionárska daň" pre fyzické osoby. Milionárska daň sa každý rok mení v závislosti od priemernej alebo minimálnej mzdy. Pre posledný dostupný rok 2014 bola aplikovaná pri daňovom základe vyššom ako 19 809 eur.
V roku 2014 nastalo zníženie DPPO z pôvodných 23 % na 22 % (zmena bola prijatá 12. novembra 2013, vstúpila do platnosti od 1. januára 2014).
„Vláda dokončí reformu daňovej správy prostredníctvom programu UNITAS, ktorý zjednotením výberu daní, cla a odvodov a potláčaním daňových únikov zabezpečí dodatočné rozpočtové zdroje.“
Čiastočne splnený
V súlade s implementačným plánom (rtf, s. 85) bola Koncepcia reformy daňovej a colnej správy vládou SR schválená v marci 2008. Podľa Dôvodovej správy (rtf, s.1) reforma daňovej správy mala byť dokončená 1.1.2013. Zatiaľ čo prvá časť programu bola naplnená, na druhej fáze sa stále pracuje. V rámci tohto sľubu teda došlo k realizácii určitých zmien, avšak všetky kroky ešte neboli dokončené. Predpoklad je, že tieto zmeny budú dokončené do roku 2020, keďže sú súčasťou Stratégie rozvoja finančnej správy 2014-2020, teda stratégie vytvorenej počas 2. Ficovej vlády. Sľub hodnotíme ako čiastočne splnený.
Program UNITAS predstavuje program vyberania daní, poistných odvodov a cla nakoľko aj MF SR prostredníctvom UNITAS realizuje reformy daňovej a colnej správy. Hlavnou prioritou programu je zlúčiť daňové orgány a colnú správu do spoločnej inštitúcie a zjednotiť tak vyberanie daní a ciel.
Prvá fáza reformy sa venuje daňovej správe SR a colnej správe SR. Po podrobnej analýze bol vytvorený návrh organizačného usporiadania budúcej finančnej správy SR (procesný model). Táto prvá fáza prostredníctvom programu UNITAS priniesla organizačné zlúčenie výkonu procesov a návrh sústavy orgánov finančnej správy. Podľa Stratégie rozvoja finančnej správy na roky 2014-2020, ktorá bola vytvorená za 2. vlády Roberta Fica (.rtf):
"Výsledkom uskutočnenej reformy v rámci programu UNITAS I. bolo zrealizované zlúčenie daňovej a colnej správy do novovzniknutej finančnej správy. V súlade so zámermi uvádzanej koncepcie boli prijaté legislatívne zmeny, ktoré sa týkali realizácie organizačných a procesných reformných zmien.
V zmysle zákona č. 479/2009 Z. z. o orgánoch štátnej správy v oblasti daní a poplatkov v znení neskorších predpisov (ďalej len „zákon č. 479/2009 Z. z.“) bola k 01.01 2012 realizovaná zásadná štrukturálna zmena na úrovni daňových úradov, ktorých počet bol zredukovaný zo 102 na osem daňových úradov vytvorených v sídlach krajov. Na lokálnej úrovni boli vytvorené pobočky daňových úradov a kontaktné miesta daňových úradov. Štruktúru daňových úradov dopĺňa Daňový úrad pre vybrané daňové subjekty so sídlom v Bratislave, ktorý vykonáva pôsobnosť na celom území SR.
Na základe zákona č. 333/2011 Z. z. bolo k 01.01.2012 zrealizované zlúčenie daňovej a colnej správy do novovzniknutej finančnej správy. K zlúčeniu došlo na úrovni Daňového riaditeľstva SR a Colného riaditeľstva SR, ktoré sa spojili do jednej rozpočtovej organizácie s názvom Finančné riaditeľstvo SR, čím bol vytvorený základ pre zavedenie nového systému riadenia a organizovania plnenia príjmov štátneho rozpočtu."
Na druhej fáze reformy daňovej správy sa stále pracuje. Podľa Stratégie rozvoja finančnej správy na roky 2014-2020 (.rtf):
"Finančná správa pokračuje v realizácii projektov programu UNITAS, ktorý je zložený z viacerých navzájom súvisiacich projektov zameraných v súčasnom období najmä na zabezpečenie potrebnej podpory v oblasti informačných technológií.
V súvislosti s reformnými zámermi vlády SR je pripravovaná 2. etapa implementácie programu UNITAS, ktorú predstavuje zjednotenie výberu daní a cla s výberom poistných odvodov, čoho dôsledkom bude zjednodušenie plnenia daňových a odvodových povinností."
„Vláda zabezpečí vypracovanie sektorovej stratégie rozvoja dopravnej infraštruktúry s výhľadom do roku 2030. V súvislosti s realizáciou politiky súdržnosti po roku 2013 zabezpečí vypracovanie sektorového operačného programu na roky 2014 – 2020, ktorý bude reflektovať národné priority stanovené v stratégii rozvoja dopravnej infraštruktúry.“
Z verejne dostupných zdrojov sa nám nepodarilo nájsť vypracovanú sektorovú stratégiu rozvoja dopravnej infraštruktúry s výhľadom do roku 2030, ale iba na roky 2014 — 2020. Napriek vypracovaniu operačného programu aj s náležitosťami tak sľub ako celok hodnotíme ako čiastočne splnený.
Vláda SR vypracovala sektorovú stratégiu rozvoja dopravnej infraštruktúry na roky 2014 — 2020, len tzv. I. fázu, ktorú schválila na rokovaní 24. júna 2014. V tomto dokumente je síce odkaz na roky 2020 — 2030, ale nedá sa považovať za výhľad do roku 2030, pretože je tam táto formulácia(.pdf, s.162), ktorá to popiera.
„Z tohto dôvodu je výhľad smerom k roku 2030 legitímnou požiadavkou… Projektový plán na obdobie 2020 – 2030 teda musí byť pevnou súčasťou nadväzujúcich aktivít II. fázy prípravy dopravnej sektorovej stratégie."
Tiež sa tam píše, že dopracovanie stratégie do roku 2030, t. j. II. fázy, by malo byť hotové najneskôr do konca roku 2016(.pdf, s.18).
„Predkladaný dokument zaväzuje SR pokračovať v začatých aktivitách a dopracovať dopravnú sektorovú stratégiu o II. fázu, a to najneskôr do konca roku 2016…"
Druhú časť výroku vláda splnila a zabezpečila vypracovanie operačného programu Integrovaná infraštruktúra na roky 2014 — 2020 pre sektor dopravy v súvislosti s politikou súdržnosti (.html, s.7). Tento operačný program zároveň reflektuje národné priority stanovené v strategickom pláne rozvoja dopravnej infraštruktúry, napr. tu (s.35) a tu (s.95).
„Vychádzajúc z jasne proeurópskeho postoja vláda podnikne kroky vedúce k čo najskoršej ratifikácii troch nových zmluvných dokumentov: Zmluvy o založení Európskeho mechanizmu pre stabilitu, Zmluvy o stabilite, koordinácii a kontrole v hospodárskej a menovej únii a novelizáciu čl. 136 Zmluvy o fungovaní EÚ.“
Vláda ratifikovala tieto tri zmluvy v NR SR v roku 2012: Zmluvu o založení Európskeho mechanizmu pre stabilitu 22. júna 2012, Zmluvu o stabilite, koordinácii a kontrole v hospodárskej a menovej únii 18.decembra 2012 a novelizáciu čl. 136 Zmluvy o fungovaní EÚ 15. mája 2012. Sľub hodnotíme ako splnený.
Zmena čl. 136 Zmluvy o fungovaní EÚ súvisí s ekonomickou krízou v eurozóne. Účelom zmeny článku je umožniť prijatie Zmluvy o založení mechanizmu pre stabilitu, ktorý predstavuje nástroj EÚ na riešenie prípadov rizika finančnej stability eurozóny.
Zmluva o založení Európskeho mechanizmu pre stabilitu (trvalý euroval) nadväzuje na Európsky finančný stabilizačný nástroj, ktorý fungoval na dobu určitú do júna 2013. Základné imanie predstavuje 700 mld. eur. a slovenský podiel predstavuje 659,2 mil. eur.Tieto prostriedky majú byť poskytnuté krajine s finančnými problémami, aby predišlo nestabilite na finančných trhoch.
Súčasťou Zmluvy o stabilite, koordinácii a kontrole v hospodárskej a menovej únii je posilnenie ekonomickej časti hospodárskej a menovej únie, a to prostredníctvom prijatia pravidiel na posilnenie rozpočtovej zodpovednosti a posilnenie koordinácie hospodárskych politík EÚ.
„Vláda prijme systémové a organizačné opatrenia s cieľom zabezpečiť jednotné vedenie a riadenie práce dvojstranných medzivládnych komisií z úrovne povereného podpredsedu vlády.“
Medzivládnym komisiám pre cezhraničnú spoluprácu napríklad podľa stránky Ministerstva vnútra všetkým za slovenskú stranu predsedá tajomník ministerstva Jozef Buček, majú tak zjednotené vedenie, avšak len na úrovni ministerstva a len v konkrétnej oblasti. Kroky pre zefektívnenie chodu komisií boli taktiež podľa dostupných údajov podniknuté na úrovni jednotlivých rezortov, ako možno vidieť napríklad z dokumentu Ministerstva hospodárstva (.pdf). Informácie o zefektívnení komisií ako takých sme nenašli. Vyskytli sa prípady, kedy zasadnutie určitej medzivládnej komisie viedol podpredseda vlády, no nestalo sa to pravidlom, nemožno teda hovoriť o jednotnom vedení a riadení. Sľub hodnotíme ako čiastočne splnený.
Tomu, že nedošlo k zjednoteniu činnosti komisií nasvedčuje aj fungovanie dvanástich (.pdf, s.10) zmiešaných slovensko-maďarských komisií, ktoré každá podlieha prislúchajúcemu ministerstvu, a typ, vedenie a intenzita ktorých činnosti sa pri každej komisii líšia.
Existujú prípady, kedy zasadnutie medzivládnych komisií skutočne viedol niektorý z podpredsedov vlády. Zasadnutie Medzivládnej komisie pre hospodársku a vedecko-technickú spoluprácu medzi Slovenskou republikou a Ruskou federáciou viedol v máji 2015 podpredseda vlády pre investície Ľubomír Vážny.Avšak medzi jeho kompetenciami na stránke vlády nie je uvedené vedenie medzivládnych komisií.
Podobne v marci 2013 viedol zasadnutie spomínanej medzivládnej komisie minister a podpredseda vlády Miroslav Lajčák.
Nedávne októbrové zasadnutie Zmiešanej komisie pre obchodno-hospodársku a vedecko- technickú spoluprácu medzi Slovenskou republikou a Bieloruskou republikou však napríklad už viedol štátny tajomník Ministerstva hospodárstva.
„Ďalšie úspory vláda predpokladá po reforme a audite štátnej a verejnej správy s cieľom znižovania výdavkov a zvyšovania kvality a dostupnosti jej služieb, prostredníctvom centralizácie obstarávania, či zriadenia štátnej realitnej agentúry.“
Počas vlády Roberta Fica došlo zavedeniu centrálneho verejného obstarávania, s prvými zmenami zavedenými na začiatku vlády a novým zákonom prijatým v novembri 2015. Zatiaľ však nebola zriadená štátna realitná agentúra, a posledné zmienky o nej pochádzajú z roku 2013. Taktiež nebol vykonaný jednotný audit štátnej správy. Sľub hodnotíme ako čiastočne splnený.
Dňa 15. marca 2006 sa vláda uzniesla na návrhu opatrení na zefektívnenie systému verejného obstarávania. Zavedenie centralizácie obstarávania malo zefektívniť systém elektronického verejného obstarávania. Skúsenosti s týmto systémom vo vyspelých krajinách ukazujú, že je možné ušetriť a zároveň dosiahnuť efektívnu kontrolu. Medzi hlavné pozitíva (.pdf) centralizácie obstarávania majú patriť zníženie nákladov, zvýšenie produktivity práce, zvýšenie transparentnosti a kontroly procesu verejného obstarávania. K zmenám v zákone smerom k centralizácii došlo v roku 2013, keď bola zriadená Centrálna obstarávacia organizácia. Nová verzia Zákona o verejnom obstarávaní bola prijatá NRSR v novembri tohto roku a účinnosť nadobudla 3. decembra.
Dňa 1. novembra 2013 SME informovalo o vzniku klientských centier, ktoré majú poskytnúť služby na vybavovanie dokladov, služby daňových úradov a pobočiek Sociálnej poisťovne a takisto aj na vybavenie výpisu z katastra, živnostenského listu, vybavenie dôchodku či materskej dovolenky. Občan už nemusí vybavovať tieto záležitosti na úrade trvalého bydliska, ale môže prísť do ktoréhokoľvek klientskeho centra. V každom okrese by malo byť minimálne jedno klientske centrum.
Posledná záverečná správa o štátnom audite, ktorú sa nám podarilo nájsť pochádza z roku 2000 ešte z vlády Mikuláša Dzurindu. Podľa Konzervatívneho inštitútu je na Slovensko dlhodobo situácia, kedy sa o komplexnom štátnom audite uvažuje, ale nedochádza k nemu. Vykonávajú sa tak len čiastkové audity na úrovni niektorých samospráv a ministerstiev.
Dňa 1. októbra 2013 nadobudol platnosť zákon č.180/2013 Z.z. o organizácii miestnej štátnej správy a o zmene doplnení niektorých zákonov, ktorý vytvára novú štruktúru orgánov miestnej štátnej správy a ktorého základom je integrácia orgánov špecializovanej miestnej štátnej správy do jedného štátneho úradu.
Posledné zmienky o štátnej realitnej agentúre hovoria, že štátna realitná agentúra by mala spravovať nehnuteľnosti štátnych inštitúcií a dosiahli by sa aj úspory v nakladaní so štátnym majetkom, uviedla TASR. Slovenský rozhlas v reportáži zo 17. januára 2013 uviedol, že už v minulosti Ivan Mikloš a Ján Počiatek navrhovali úsporu verejných financií prostredníctvom predaja nadbytočných budov alebo centrálnu správu nehnuteľností štátu. Lenže proti tomu sa postavili ministri a koalícia. Smer v roku 2012 avizoval vznik Štátnej realitnej agentúry. To bolo kritizované predstaviteľmi mimovládnych organizácií aj ekonómami. Od roku 2013 sa nám nepodarilo nájsť zmienky o tom, že by sa pokračovalo v zámeroch zriadenia štátnej realitnej agentúry.
„Vláda podporí projekt širokorozchodnej železničnej trate z Košíc do Bratislavy a Viedne za predpokladu jeho ekonomickej realizovateľnosti.“
V projekte širokorozchodnej železničnej trate z Košíc do Bratislavy a Viedne bola 31. augusta 2013 podpísaná zmluva o vyhotovení štúdie realizovateľnosti podnikom Breitspur Planungsgesellschaft. Podľa dostupných údajov sa ďalej v tejto veci nerozhodovalo. Navyše, ak štúdia "realizovateľnosti predĺženia širokorozchodnej trate z Košíc do Bratislavy a Viedne nepreukáže napríklad dostatočné tovarové toky, tak odpadnú ďalšie technické štúdie a práce sa nezačnú." Na jednej strane teda vláda projekt podporila, ale za štyri roky jej pôsobenia nepokročila v zistení jeho ekonomickej realizovateľnosti. Sľub hodnotíme ako čiastočne splnený.
Projekt širokorozchodnej železnice by mal vytvoriť priame železničné spojenie medzi Európou a Áziou predĺžením existujúcej železničnej trate s rozchodom 1 520 milimetrov z Košíc do Viedne. Toto spojenie by bolo dlhé 11 000 km a preprava tovaru z Vladivostoku do Viedne by trvala len 15 dní v porovnaní so súčasným prepojením námornou dopravou trvajúcou až 35 dní. Celkový odhadovaný objem investícií do projektu je 6,36 mld. eur a sprevádzkovanie novej železničnej trate sa očakáva od roku 2025. Podpredseda vlády pre investície Ľubomír Vážny sa vyjadril, že projekt bude uskutočniteľný pri objeme nákladnej prepravy po širokorozchodnej trati nad 20 mil. ton ročne. Za ideálnu označil prepravu okolo 25 mil. ton. Zatiaľ bola vypracovaná predbežná štúdia realizovateľnosti.
O plánovanom predĺžení širokorozchodnej železnice má rozhodnúť rozšírená štúdia realizovateľnosti, o ktorej vyhotovení bola podpísaná zmluva 31. augusta 2013 medzi podnikom Breitspur Planungsgesellschaft a víťazným konzorciom Valbek, Bernard a Obermeyer, ktoré podľa medializovaných informácií uspelo s cenou necelých 6 miliónov eur, ktorá je podobná sume za predbežnú štúdiu zverejnenú v roku 2011 spoločnosťou Roland Berger. Podľa generálneho riaditeľa Dopravoprojektu Gabriela Koczkáša je uvedená cena veľmi nízka až nereálna.
Opozícia projekt kritizovala ako nezmyselný, škodiaci záujmom SR a ohrozujúci pracovné miesta v prekladiskovej stanici v Čiernej nad Tisou a prekladisku kontajnerov v Dobrej na východe Slovenska. Niektorí odborníci potvrdili, že projekt môže mať pre SR význam, len ak bude na jej území aj prekladisková stanica tovarov.
„Pre strednodobú konsolidáciu je nevyhnutné zvýšiť podiel verejných príjmov na HDP, aby nedošlo k obmedzeniu verejných služieb pre občanov.“
Vláde sa podaril zvýšiť podiel verejných príjmov na HDP oproti roku 2012. Ku konsolidáciije nevyhnutne potrebné zároveň zníženie verejných výdavkov. Proces konsolidácie a zavedené konsolidačné opatrenia z roku 2013 sú zamerané na časť príjmov a nie na zníženie podielu verejných výdavkov. Tieto opatrenia počítajú so zvýšením daní a odvodov a s uvoľnením financií kvôli zmenám v II. pilieri dôchodkového systému. Vzhľadom na to, že sľub sa venuje len zvýšeniu verejných príjmov na HDP ako súčasti konsolidácie, nie úspešnosti konsolidácie, hodnotíme ho ako splnený.
Podľa štatistík Medzinárodného menového fondu ( International Monetary Fund) z jari 2015 podiel verejných príjmov činil v roku 2012 35,98 % z HDP, čo predstavuje pokles oproti podielu 36,44 % z roku 2011. V roku 2013 opäť došlo k nárastu podielu na 38,4 %. Hodnoty pre roky 2014-2015 sú v tejto štatistike uvedené na základe parlamentom schváleného rozpočtu. Na rok 2014 je podiel verejných príjmov uvádzaný v hodnote 38,37 % a na rok 2015 je predpokladaných 38,45 %. Je dôležité ešte uviesť, že použitá štatistika pod pojmom verejné príjmy zahŕňala okrem daní a verejných príspevkov aj granty. Oproti tomu dáta o podielu verejných príjmov z databanky Svetovej banky (The World Bank) v sebe nezahŕňajú granty. Z takého uhla pohľadu podiel verejných príjmov predstavoval v roku 2011 27,9 % a v roku 2012 27,8 %. Údaje Eurostat taktiež potvrdzujú rastúci trend, pričom príjmy za rok 2014 predstavovali 38,9 % HDP.
Zdroj: Medzinárodný menový fond, Eurostat
Vyššie uvedené dáta dokazujú, že vláde sa podarilo zvýšiť podiel verejných financií na HDP, avšak spolu s tým sa nepodarilo znížiť podiel verejných výdavkov. V roku 2012 podiel verejných výdavkov predstavoval 40,19 % z HDP, kým v roku 2015 tento podiel je 41,04 % z HDP podľa dát z databázy Medzinárodného menového fondu. Samotné zvýšenie podielu verejných príjmov na HDP nemusí prispievať k strednodobej konsolidácii, opatrenia musia prebiehať spolu s opatreniami pre zníženie podielu verejných výdavkov na HDP.
„(Vláda, pozn.) Spracuje Akčný plán boja proti daňovým podvodom s podrobným harmonogramom zavádzania jednotlivých opatrení a stimulácie účasti verejnosti na tomto procese.“
Sľub hodnotíme ako splnený keďže vláda Slovenskej republiky naozaj začala plniť Akčný plán boja proti daňovým podvodom a skutočne dodržuje aj nastavený harmonogram, ktorý rozdeľuje plán na tri etapy. Taktiež je možná účasť verejnosti.
Vláda SR na svojom zasadnutí z 31. mája 2012 uznesením schválila návrh Akčného plánu boja proti daňovým podvodom na roky 2012 až 2016.
Z materiálu ministerstva financií SR vyplýva, že tzv. Akčný plán boja proti daňovým podvodom bol rozdelený na tri etapy. Harmonogram prijímania opatrení Akčného plánu definoval účinnosť jednotlivých opatrení nasledovne:
- Prvá etapa s účinnosťou od 1. októbra 2012
- Druhá etapa s účinnosťou od najneskôr od 1. októbra 2013
- Tretia etapa s účinnosťou najneskôr od 1. októbra 2014.
Premiér Slovenskej republiky Róbert Fico odpovedal v Národnej rade 12. decembra 2012 na hodine otázok na otázku poslanca Petra Náhlika týkajúcu sa opatreniam voči spoločnostiam hrubo obchádzajúcich daňovú povinnosť. Premiér sa v odpovedi vyjadril aj k Akčnému plánu a potvrdil účinnosť prvej etapy v stanovenom termíne: Fico v odpovedi povedal: "Realizácia jednotlivých opatrení v rámci Akčného plánu boja proti daňovým podvodom na roky 2012 — 2016 je rozdelená do troch etáp. Prvá etapa sa začala rozbiehať ešte k 1. októbru tohto roka."
Ako píše týždenník TREND, "V októbri 2013 sa začala druhá etapa vládneho Akčného plánu boja proti daňovým podvodom. Opatrenia pripravilo ministerstvo financií, vláda ich schválila pred rokom v máji." Autorka článku Zuzana Kollárová ďalej uvádza: "Plán navrhnutý na tri roky obsahuje 50 konkrétnych opatrení. Polovica z týchto opatrení už bola prijatá v priebehu rokov 2012 a 2013. Zvyšné by mala vláda stihnúť do konca roka 2016." Vláda SR tak dodržala príslušný termín, ktorý stanovil prijatie druhej etapy opatrení z Akčného plánu do konca októbra 2013.
Aj poslednú tretiu etapu Akčného plánu sa podarilo vládnym predstaviteľom realizovať v plánovanom termíne. Vyplýva to zo správy tlačového odboru Ministerstva financií z 29. júna 2015, ktorá uvádza nasledovné: "Posledná etapa akčného plánu boja proti daňovým podvodom sa skončila v októbri minulého roka. Bolo prijatých takmer 50 opatrení, ktoré priniesli stá milióny eur do štátneho rozpočtu, množstvo obvinených páchateľov a odhalili daňové podvody." Môžme tak konštatovať, že vláde sa podarilo naplniť predvolebný sľub a príslušné rezorty skutočne zostavili akčný plán boja proti daňovým podvodom a taktiež dodržali predpísaný harmonogram deliaci plán na tri etapy, ktorých súčasťou boli opatrenia prijaté v určených termínoch.
Čo sa týka konkrétnej participácie verejnosti, tá sa spomína jedine v dokumente s názvom Návrh aktualizácie akčného plánu boja proti daňovým podvodom na 2012 — 2016, kde sa píše: "V priebehu rokov 2012 až 2015 bolo prijatých viacero ďalších opatrení a nástrojov, ktorých cieľom je zníženie daňových únikov a ktoré neboli súčasťou APBP. Za všetky možno spomenúť napríklad NBL, štátnu tlačiareň kontrolných známok (ďalej len „KZ“) a virtuálne registračné pokladnice (ďalej len „VRP“), ktorých spoločným znakom je to, že do aktívneho boja proti daňovým únikom je umožnené zapojiť sa aj širokej verejnosti."
„Prijme (vláda, pozn.) legislatívne a inštitucionálne úpravy zamerané na efektívny boj proti daňovým podvodom, a to najmä prepojením obchodného, daňového a trestného práva v rovine procesnej, ako aj hmotnej.“
V nadväznosti na toto opatrenie z programových téz Smeru-SD na roky 2012-2016 vláda prijala Akčný plán boja proti daňovým podvodom na roky 2012 – 2016, v ktorom navrhuje sériu legislatívnych a podzákonných zmien rozdelených podľa právneho odvetvia (daňové, obchodné, trestné, finančné právo). Mnohé z týchto opatrení boli v zmysle zmeny hmotných inštitútov zrealizované a niektoré výsledky výberu daní zaznamenali zlepšenie. Zároveň však pretrváva problematický stav v oblasti trestného práva, pretože súčasný stav umožňuje vyhnúť sa trestu za krátenie dane, hoci je považované za trestný čin. Nedošlo teda k efektívnemu prepojeniu procesných právnych inštitútov, hoci isté úpravy sa plánujú ešte do konca volebného obdobia. Plnenie tohto sľubu preto ešte stále prebieha, a tak ho hodnotíme ako čiastočne splnený.
V priebehu volebného obdobia 2012 – 2016 boli viackrát zverejnené informácie o (očakávanom) zlepšení výberu daní, osobitne v rokoch 2014 a 2015. V dlhodobom horizonte však dopad týchto úspechov nie je jednoznačný, keďže Európska komisia poukázala na pretrvávajúce nedostatky, ktoré sa v dôsledku demografických zmien môžu prehlbovať. Inak povedané, Slovensko sa síce v tomto indikátore zlepšilo, ale stále zaostáva za európskym priemerom.
Je pravda, že Ministerstvo financií SR bolo v tejto oblasti aktívne v podobe zavedenia opatrení verejnosti známych ako „Daňová kobra“ či „bločková lotéria“. Kľúčové zmeny sú však ešte len v príprave: sem patria, napríklad, „zavedenie systému zasielania automatických notifikácií daňovým dlžníkom a zverejňovanie daňových dlžníkov na portáli Finančnej správy,“ „zriadenie registra rizikových daňových subjektov“ či „Prehodnotenie skutkových podstát „daňových trestných činov“ vrátane zodpovednosti za trestné činy.“ Práve súčasný stav, pri ktorom existuje inštitút účinnej ľútosti pri daňových trestných činoch, ktorý umožňuje viny sa zbaviť vyplatením príslušnej sumy a sankcie bez využitia nástrojov trestného práva, je kritizovaný (napr. Denník N, Právne listy).
Začiatkom roka 2016 boli zverejnené informácie o ďalších opatreniach realizovaných v rámci spomínaného Akčného plánu, avšak aj v tomto prípade sa objavila kritika poukazujúca na ich nesystémovosť; napríklad, podľa daňového a účtovného poradcu M. Tužinského "Z hľadiska zmien týkajúcich sa dane z príjmov nemožno vôbec hovoriť o systémových zmenách. Všetky – nech sa týkajú zdaňovania právnických alebo fyzických osôb – sú skôr účelové. (…) Chladnokrvne totiž zvyšujú daňové zaťaženie, či už priamo, alebo nepriamo. Zákon o dani z príjmov sa dlhodobo zneužíva na zabezpečenie zvýšeného výberu dane do štátneho rozpočtu."
28. januára SR podpísala multilateriálnu zmluvu s ďalšími 34 krajinami, ktorá má najmä prispievať k efektívnej výmene informácií o potenciálnych nelegálnych finančných tokoch medzi zapojenými krajinami.
Z uvedeného prehľadu je zrejmé, že hoci vláda v tejto oblasti opatrenia podniká, najmä prepojenie trestnoprávnych inštitútov je problematické a podľa všetkého neefektívne pri snahe o odstraňovanie daňových podvodov. Stále sa preto pracuje na ďalších opatreniach, ktoré tieto ciele majú dosiahnuť.
„Vytvorí podmienky na aplikáciu Zákona o preukazovaní pôvodu majetku.“
Nesplnený
Zákon o preukazovaní pôvodu majetku v súčasnej podobe platí od roku 2010. Ten pochádza z dielne Roberta Fica, ktorý chcel zabrániť, aby niekto nemohol nelegálne nadobudnúť majetky za väčšiu cenu, ako v skutočnosti zarába. Časom sa však ukázal ako nefunkčný, keďže za päť rokov jeho pôsobenia sa ani jedným prípadom nezaoberal súd. Snaha o novelu zákona prišla zo strany poslancov OĽaNO Lipšica a Matoviča začiatkom roku 2015, ktorí chceli zákon sfunkčniť. Tento návrh bol zamietnutý. Druhý pokus zo strany OĽaNO prišiel v novembri 2015. Ich zmeny okrem iného navrhovali odoberanie nezákonne nadobudnutého majetku a zavedenie lehoty pre konanie prokuratúry. Plénum ich však opäť nepodporilo. Nefunkčnosť zákona odôvodnili tým, že sa dá zákon veľmi jednoducho obísť. Sľub považujeme za nesplnený.
„Vláda posúdi nadštandardne vysoký počet štátnych sviatkov a voľných dní a za podmienky jednotnej dohody so sociálnymi partnermi predloží návrh na ich primerané zníženie.“
Vláda Roberta Fica už v roku 2012 oznámila ambíciu znížiť počet sviatkov. Podľa dostupných informácií mal zaniknúť Deň Ústavy SR aj Sviatok Sedembolestnej Panny Márie, no kvôli chýbajúcej dohode s cirkvou a odbormi mal od neho Kažimír odstúpiť.
Počet sviatkov sa za 2. Ficovej vlády nemenil, no podľa dostupných informácií dôvodom nepredloženia návrhu na zníženie bola nedohoda s partnermi.
SME, 2. novembra 2015:
"Oba septembrové sviatky Deň ústavy aj Sedembolestná Panna Mária odolali pokusu Smeru znížiť počet voľných dní, ktorý ohlásil pred štyrmi rokmi vo vládnom programe.
Na rušenie cirkevného sviatku chýbala dohoda s katolíckou cirkvou, a tak od neho minister financií Peter Kažimír upustil.
Otázka, či zrušiť svetský sviatok zostala nedoriešená. Tlačový odbor ministerstva neodpovedal, prečo ho Kažimír nenavrhol zrušiť."
Aktualne.sk, 6. februára 2013:
"Generálny sekretár Asociácie zamestnávateľských zväzov a združení Slovenskej republiky Oto Nevický zase víta, že na tejto pôde (Rada solidarity a rozvoja, pozn.) sa otvorila diskusia ohľadom zrušenia niektorých štátnych sviatkov. Tento návrh sa pritom zatiaľ nerealizoval a nespomína ho už ani šéf vládneho kabinetu."
SME, 3. februára 2013:
„Problematika počtu štátnych sviatkov, respektíve ich flexibilného presúvania nie je uzatvorená. Stále sa rokuje,“ napísal tlačový odbor Úradu vlády. Najprv sa musia dohodnúť členovia Rady solidarity a rozvoja.
Vláda si osvojila jeden z návrhov Asociácie zamestnávateľských zväzov a združení na zvýšenie produktivity práce a výkonnosti slovenských podnikov.
„Diskutovalo sa o zrušení jedného cirkevného a jedného štátneho sviatku,“ pripomína výkonný riaditeľ asociácie Branislav Masár. Zámer zrušiť alebo presunúť sviatok Sedembolestnej Panny Márie na nedeľu však narazil na Vatikánsku zmluvu.
„Nevidíme dôvod na rušenie ktoréhokoľvek štátneho sviatku,“ tvrdí prezident Konfederácie odborových zväzov Jozef Kollár. Je ochotný rokovať iba o návrhu podloženom „serióznymi a jednoznačnými argumentmi“.
Slovensko má v rámci Európskej únie najväčší počet voľných pracovných dní — 15 (5 štátnych sviatkov + 10 dní pracovného pokoja). V porovnaní s inými krajinami máme niekedy až dvakrát viac voľných dní. Každý z týchto dní, ktoré nepracujeme, nás môže stáť až 180 miliónov eur.
Proti zmene počtu sviatkov sa postavila najmä veriaca časť Slovenska, ktorá považuje cirkevné sviatky za "duchovné korene našej spoločnosti, ako veľkú príležitosť na motiváciu ľudí, ktorí cez tieto voľné dni získavajú aj duchovné sily na ťažkosti, ktoré ich v každodennom živote stretávajú,“ vyhlásil arcibiskup Stanislav Zvolenský.
Zrušenie dní pracovného pokoja by rovnako porušovalo zmluvu Slovenska so Svätou stolicou, ktorá býva často kritizovaná. Podľa tejto zmluvy:
"Slovenská republika bude rešpektovať ako dni pracovného pokoja nedele a tieto dni — 1. január, slávnosť Bohorodičky Panny Márie, 6. január, Zjavenie Pána, Bohozjavenie, Veľký piatok, Veľkonočný pondelok, 5. júl, slávnosť svätých Cyrila a Metoda, 15. september, slávnosť Sedembolestnej Panny Márie, patrónky Slovenska, 1. november, slávnosť Všetkých svätých, 24. december, Štedrý deň, 25. december, slávnosť Narodenia Pána, 26. december, sviatok svätého Štefana, prvého mučeníka.“
Podobné návrhy na zníženie počtu sviatkov mal napríklad europoslanec Sulík.
„(Vláda, pozn.) Rozhodne o zrušení Fondu národného majetku…“
Síce do dnešného dňa nedošlo k zrušeniu Fondu národného majetku ale bola prijatá novela zákona, ktorá o zrušení pojednáva. Dňa 26. augusta 2015 schválila vláda návrh zákona o zrušení Fondu národného majetku Slovenskej republiky a o zmene a doplnení niektorých zákonov a bol predložený NR SR. 12. novembra bol zákon schválený s platnosťou vybraných ustanovení od 15. decembra a zákona ako celku od 1. januára 2016. Sľub hodnotíme ako splnený.
Predkladacia správa týkajúca sa návrhu zákona o zrušení FNM hovorí, že: "( návrh zákona, pozn.) vychádza z Programového vyhlásenia vlády Slovenskej republiky z 15. mája 2012, podľa ktorého vláda Slovenskej republiky rozhodne o zrušení Fondu národného majetku Slovenskej republiky (…) návrh prerokoval a odsúhlasil výkonný výbor Fondu národného majetku Slovenskej republiky 3. júna 2015 uznesením č. 1/23/2015". V tejto správe sa taktiež uvádza navrhovaný dátum nadobudnutia účinnosti 1. január 2016.
„Pre skvalitnenie legislatívneho procesu bude doplnená Legislatívna rada vlády SR o zástupcov sociálnych partnerov.“
S nástupom novej vlády sa menilo zloženie Legislatívnej rady SR, počet jej členov sa rozšíril z 11 na 13. Z pôvodných členov zotrvali vo funkcii traja, ostatní boli vymenení. Viacerí z nových členov sú spolupracovníkmi alebo nominantmi združení (napr. OZ KOVO, Združenie slovenských miest a obcí alebo Asociácia zamestnávateľských zväzov a združení). Predsavzatie vlády hodnotíme ako splnené, pretože bol zvýšený počet členov rady.
Sociálni partneri sú definovaní ako zástupcovia
"zo strany organizácií zamestnávateľov a podnikov, vlády, regionálnej a miestnej samosprávy, nevládnych organizácií, občianskych združení, organizácií zastupujúcich záujmy nezamestnaných, etnických menšín a znevýhodnených skupín obyvateľstva, ktorí sa zúčastňujú na koordinácii a riadení vzdelávania, vstupujú do procesov vzdelávania rôznymi spôsobmi (poskytovaním vzdelávacích aktivít, monitorovaním stavu vzdelávania, odporúčaniami a pod.)."
Programové vyhlásenie vlády na obdobie 2012-2016 v bode Úloha štátu a verejného sektora hovorí nasledujúce: "Dôležitým zmenám bude predchádzať rovnocenný dialóg so zainteresovanými stranami, sociálnymi partnermi a odbornou i širokou verejnosťou, vrátane účasti zástupcov sociálnych partnerov na činnosti Legislatívnej rady vlády." Vláda sa pritom v bode o trvalo udržateľnom hospodárskom rozvoji zaviazala k tomu, že "Pre skvalitnenie legislatívneho procesu bude doplnená Legislatívna rada vlády SR o zástupcov sociálnych partnerov."
Vedenia a zloženie legislatívnej rady sa menila 16. mája 2012. Štatút Legislatívnej rady SR (platný od 1. januára 2013) určuje predpisy fungovania rady a predpisy na zloženie rady: "Legislatívnu radu tvoria predseda, podpredseda, tajomník a ďalší členovia. Funkciu predsedu legislatívnej rady vykonáva minister spravodlivosti Slovenskej republiky. (…) Ďalších členov legislatívnej rady vymenúva a odvoláva vláda na návrh predsedu legislatívnej rady."
Legislatívna rada má v súčasnosti (okrem predsedu, podpredsedu a tajomníka) 13 členov (zoznam). Mária Dreninová bola riaditeľkou odboru legislatívy a milostí v Kancelárií prezidenta aj počas prezidenta Rudolfa Schustera, aj prezidenta Ivana Gašparoviča. Oľga Ovečková je členkou SAV a pôsobila v legislatívnej rade aj počas vlády Ivety Radičovej. Vladimír Hutta sa venuje stavebnému právu, externe pôsobí na Paneurópskej vysokej škole a bol členom rady aj počas vlády Ivety Radičovej. Peter Štrpka je členom Slovenskej advokátskej komory, do legislatívnej rady bol navrhnutý Asociáciou zamestnávateľských zväzov a združení Slovenskej republiky. Jana Vávrová je z legislatívneho odboru Úradu pre reguláciu sieťových odvetví. František Poredoš je rozhodcom Rozhodcovského súdu Slovenskej obchodnej a priemyselnej komory v Bratislave na obdobie 2012-2016 a je predsedom správnej rady Evropského ústavu práva a soudního inženýrství so sídlom v Hodnoníne. Helena Štrbíková bola členkou rady aj počas vlády Ivety Radičovej. Peter Kriška pôsobí na Ministerstve vnútra SR, Peter Kalata je riaditeľom Odboru vnútorných vecí Slovenskej advokátskej komory, Daniela Franzenová spolupracuje so Združením slovenských miest a obcí a Monika Benedeková je podpredsedníčkou Odborného zväzu KOVO. Ďalším členom rady je advokátka Martina Mrázová.
V predchádzajúcej zostave rady bola zastúpená napr. Transparency International (v osobe Márie Kolaříkovej), alebo Fórum pre verejné otázky (v osobe Martina Dilonga(.pdf, s. 6)).
Podľa štatútu sa zriaďujú aj stále pracovné komisie legislatívnej rady (päť komisií), na členov komisií sa vzťahuje nasledujúci bod štatútu:
"Predsedu, tajomníka a ďalších členov stálej pracovnej komisie vymenúva a odvoláva predseda legislatívnej rady. (…) Členom stálej pracovnej komisie je vždy zástupca Sekcie vládnej legislatívy Úradu vlády Slovenskej republiky. Členom Stálej pracovnej komisie na posudzovanie vybraných vplyvov je vždy zástupca Sekcie vládnej legislatívy Úradu vlády Slovenskej republiky, zástupca Ministerstva hospodárstva Slovenskej republiky, dvaja zástupcovia Ministerstva financií Slovenskej republiky, zástupca Ministerstva životného prostredia Slovenskej republiky, zástupca Ministerstva práce, sociálnych vecí a rodiny Slovenskej republiky a zástupca združenia na podporu malého a stredného podnikania. Predseda legislatívnej rady môže vymenovať aj ďalších členov Stálej pracovnej komisie na posudzovanie vybraných vplyvov."
„Vláda skvalitní priebeh podnikania zjednodušením odvodových a daňových povinností.“
Počas súčasnej vlády došlo k viacerým zmenám v odvodových a daňových povinnostiach. Zatiaľ čo niektoré možno označiť za zjednodušujúce pre platiteľov, iné boli vnímané viac negatívne. Vo viacerých oblastiach sa zvýšilo administratívne zaťaženie, došlo však aj k určitým zjednodušeniam. Sľub ako celok preto hodnotíme ako čiastočne splnený.
Pozitívny by mal byť dopad zvýšenia príjmovej hranice študentov- brigádnikov na ich zamestnávateľov, teda aj na podnikateľov. Ako píše mesačník Podnikanie: "Zvýšením maximálnej hranice príjmu brigádnikov sa celkové náklady na ich zamestnávanie znížia a súčasne sa z dôvodu odstránenia vekovej diferenciácie znižuje aj administratívne zaťaženie zamestnávateľov." Podobne zavedenie odvodovej odpočítateľnej položky je vnímané pre zamestnávateľov pozitívne.
Sociálna poisťovňa uvádza, že od 1. januára 2015 nie je SZČO povinná prihlásiť sa a odhlásiť z povinného sociálneho poistenia SZČO, po novom to za ňu urobí Sociálna poisťovňa.
Skupinou podnikateľov, ktorá má podmienky podnikania zložitejšie, sú podnikatelia prichádzajúci na Slovensko z krajín mimo EÚ, informuje TASR.
Zavedenie povinnosti viesť si knihu jázd zas pre širšiu skupinu živnostníkov predstavuje zvýšené administratívne zaťaženie.
Zmeny ktoré boli presadené v rokoch 2014-2015 a pri ktorých možno hovoriť o zjednodušení alebo naopak priťažení v oblasti odvodových a daňových povinností prinášajú Sme.sk, etrend.sk, etrend.sk, Združenie mladých podnikateľov Slovenska:
- daňová licencia, minimálna daň (môže mať negatívny dopad pre firmy v strate alebo s malým ziskom, povinnosť bola totiž rozšírená aj na firmy, ktoré nevykazujú zisk)
- odovzdávanie kontrolných výkazov spolu s daňovým priznaním (krížová kontrola platcov DPH)
- zjednodušenie daňovej evidencie (väčšine živnostníkov stačí daňová evidencia)
Priaznivosť podnikateľského prostredia pravidelne vyhodnocuje aj Organizácia pre hospodársku spoluprácu a rozvoj (OECD). V publikácií OECD Economic Surveys:Slovak Republic 2014
Vývoj Slovenska v období 2008-2013 v odstraňovaní ťažkostí pri začatí podnikania je hodnotené kladne, na druhej strane kritizuje sa nefunkčnosť verejných inštitúcií a právneho systému, čo sú faktory ktoré majú vážne dopady na situáciu aj v podnikaní. Ďalej sa v správe uvádza (s. 73, ďalšie informácie o stave podnikateľského prostredia na s. 25): "Time needed for starting a business is important and Slovakia's rating has been slipping. On the positive side, a "silence is consent" procedure has been introduced, which has significantly simplified the process of opening and operating a business. (…) However, despite the progress, the number of procedures for start-up is still relatively high and even increasing with respect to establishing a limited liability, indicating red tape. Overall, the Slovak Republic needs to make further effort to improve the business enviroment."
„Vláda rozšíri uplatňovanie európskych zásad rozvoja malého podnikania (SBA – Small Business Act).“
Je pravdou, že vláda rozšírila uplaťňovanie európskych zásad malého podnikania, ako napríklad testovanie dopadov legislatívnych zmien či nové schémy priamej a nepriamej podpory, v rámci novely zákona o podpore malého a stredného podnikania a ktorým sa mení a dopĺňa zákon č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení zákona č. 321/2014 Z. z. s platnosťou od 1. januára 2016. Sľub hodnotíme ako splnený.
Small Business Act (SBA) alebo Zákon o malých a stredných podnikoch je iniciatívou Európskej únie, ktorého cieľom je podpora malého a stredného podnikania. Obsahuje opatrenia pre malých a stredných podnikateľov s cieľom zabezpečiť ich udržateľných rast a konkurencieschopnosť na trhu. Tento akt obsahuje 10 zásad, ktorých úlohou je uľahčiť pochopenie a implementáciu politík na úrovni EÚ a členských štátov. Dôležité je, aby následne boli odstránené prekážky, ktoré malým a stredným podnikom bránia v ekonomickom raste a zvyšovaniu konkurencieschopnosti. Najdôležitejšie je, aby sa po implementácii tohto aktu zvýšila zamestnanosť v malých a stredných podnikoch.
10 zásad SBA hovorí:
1. ,,Vytvoriť prostredie, v ktorom môžu podnikatelia a rodinné podniky rásť a byť odmeňovaní za svoje podnikateľské úsilie.
2.Zabezpečiť, aby čestní podnikatelia, ktorí zbankrotovali, mohli rýchlo dostať druhú šancu.
3.Vytvárať pravidlá podľa zásady „najskôr myslieť v malom“.
4.Zariadiť, aby orgány verejnej správy reagovali na potreby MSP.
5.Prispôsobiť nástroje verejnej politiky potrebám MSP: uľahčiť MSP účasť na verejnom obstarávaní a lepšie využiť prostriedky štátnej pomoci pre MSP.
6.Uľahčiť MSP prístup k financiám a vytvoriť právne a podnikateľské prostredie, ktoré bude podporovať včasné úhrady obchodných transakcií.
7.Nabádať MSP na lepšie využívanie príležitostí, ktoré ponúka jednotný trh.
8.Podporovať zvyšovanie zručností v MSP a všetky formy inovácií.
9.Umožniť MSP premieňať environmentálne výzvy na príležitosti.
10.Povzbudzovať a podporovať MSP tak, aby mohli ťažiť z rastúcich trhov."
V auguste 2013 iniciovala SBA (pôvodne NARMSP) vznik Pracovnej skupiny pre problematiku Small Business Act pod patronátom Ministerstva hospodárstva SR. V nadväznosti na jednotlivé princípy Zákona o malých a stredných podnikoch je pôsobnosť Pracovnej skupiny zameraná na prípravu a zavádzanie zásadných opatrení a politík v oblasti podpory MSP, prerokúvanie úloh a odporúčaní EÚ a prípravu opatrení podporujúcich rozvoj MSP s cieľom zabezpečiť udržateľný rast MSP a zvýšiť regionálnu zamestnanosť.
Zdroj: SBA
Návrh zákona o podpore malého a stredného podnikania a ktorým sa mení a dopĺňa zákon č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení zákona č. 321/2014 Z. z. bol schválený v septembri 2015 s platnosťou od 1. januára 2016. (.pdf). Prijatím tohto zákona vláda rozšírila uplatňovanie zásad rozvoja malého a stredného podnikania, preto sľub hodnotíme ako splnený. No, na výsledky pôsobenia zákona si však budeme musieť počkať ešte nejakú dobu.
Vláda podporuje rozšírenie malých a stredných podnikov do celej EÚ prostredníctvom podpory ich účasti na rôznych výstavách. Vláda považuje mentoring za lepší spôsob podpory malého a stredného podnikania ako finančnú pomoc, keďže mladí ľudia pri začiatku podnikania potrebujú určité vedenie a niekoho, kto im predá skúsenosti.
Slovensko prijalo do svojho vnútroštátneho rozhodovacieho postupu test MSP (malé a stredné podniky). Test spočíva v tom, že je testovaný vplyv zákonov na podnikateľské prostredie. Ide hlavne o objektívne sledovanie úrovne podnikateľského prostredia.
„Intenzívnym budovaním prepojení s plynárenskými sieťami, vrátane využitia plynu LNG a s elektrizačnými sústavami okolitých krajín, vláda posilní bezpečnosť dodávok, nezávislosť od jedného dodávateľa, čím sa zlepší aj konkurenčné prostredie.“
Počas súčasnej vlády došlo napríklad k prepojeniu plynovodu s Maďarskom a spusteniu plynovodu Vojany-Užhorod. Taktiež sa momentálne pracuje na prepojení s Poľskom. V elektrizačných sústavách v posledných rokoch nedošlo k prepojeniu s okolitými krajinami, plánuje sa však prepojenie s Maďarskom, ktoré by malo byť dokončené v roku 2018. Sľub hodnotíme ako čiastočne splnený.
V správe Európskej komisie zo začiatku roka o prepojenosti energetických sietí nebolo Slovensko zaradené ku 12 krajinám, ktoré majú nedostatočnú prepojenosť s okolitými krajinami. Najväčším problémom slovenskej energetickej bezpečnosti zostáva závislosť na ruských zdrojoch ako ropa a plyn. Tomu má pomôcť práve plánované severno-južné prepojenie idúce z Poľska cez Slovensko až po Chorvátsko.
Prepojenie s Poľskom pre využitie LNG (skvapalnený plyn, pozn.) v súčasnej dobe prebieha. Podľa denníka Pravda:
"Na projekt spájajúci plynovodom Poľsko so Slovenskom nedávno prispela aj Európska únia. Na prípravné a inžinierske štúdie vyčlenila 4,6 milióna eur. Eustream plánuje plynovod pripraviť do komerčnej prevádzky v roku 2019."
Portál vEnergetike v októbri 2015 upozornil na to, že plynovod medzi Slovenskom a Maďarskom zatiaľ nie je využívaný, hoci je v komerčnej prevádzke od júla.
„Do podmienok tvorby územných plánov bude zavedený princíp prevencie pred povodňami, havarijnými zosuvmi a inými nežiaducimi geodynamickými procesmi.“
Nežiadúce geodynamické procesy neboli zavedené do zákona o štátnej správe pre územné plánovanie, ani do stavebného zákona. Napriek tomu mnoho obcí a miest územné plány aktualizuje podľa možných hrozieb a procesov. Sľub hodnotíme ako nesplnený.
„V záujme znižovania znečisťujúcich látok v ovzduší prijme vláda podporné nástroje na znižovanie množstva emisií z priemyslu, energetiky a mobilných zdrojov a orientáciu na využívanie automobilov so zníženou emisiou.“
Je pravdou, že vláda prijala niekoľko zákonov podporujúcich reguláciu a znižovanie emisií v ovzduší. Vláda taktiež v novembri 2014 prijala Zákon o dani z motorových vozdiel, ktorý mimo iného zaviedol variabilnú sadzbu dane podľa veku a ekologickosti vozidla. Zákon č. 318/2012 Z.Z hovorí o podporných nástrojoch na znižovanie množstva emisií stacionárnych, ako aj mobilných zdrojov. Predpis č. 410/2012 Z. z. Vyhláška Ministerstva životného prostredia Slovenskej republiky, ktorou sa vykonávajú niektoré ustanovenia zákona o ovzduší z novembra 2012 ustanovuje mimo iného emisné limity pre priemysel (zahrňa aj energetický priemysel). Sľub hodnotíme ako splnený.
"Palivá určené na spaľovanie v zariadeniach stacionárnych zdrojov alebo určené na pohon mobilných zdrojov, pre ktoré sú ustanovené požiadavky na kvalitu, sa môžu uvádzať na trh v Slovenskej republike, ak spĺňajú tieto požiadavky (rozptyl emisií znečisťujúcich látok, pozn.)" (.pdf, s.2)
Uznesením vlády SR č. 175/2014 na svojom rokovaní dňa 16.4.2014 vláda SR schválila návrh operačného programu Kvalita životného prostredia. Globálnym cieľom OP KŽP je podporiť trvalo udržateľné a efektívne využívanie prírodných zdrojov, zabezpečujúce ochranu životného prostredia, aktívnu adaptáciu na zmenu klímy a podporu energeticky efektívneho nízkouhlíkového hospodárstva. Podľa dostupných informácií (28. november 2015) Slovensko dodržiava spoločnú pozíciu EÚ, a to znížiť emisie do roku 2030 o 40 percent v porovnaní so stavom v roku 1990, zvýšiť podiel obnoviteľných zdrojov energií na 27 percent a indikatívne zvýšiť energetickú efektívnosť o 27 percent.
Zoznam právnych predpisov platných pre ochranu ovzdušia prijatých počas druhej Ficovej vlády:
Zákon č. 137/2010 Z. z. o ovzduší v znení zákona č. 318/2012 Z. z., zákona č. 180/2013 Z. z. a zákona č. 350/2015 Z. z.
Zákon č. 414/2012 Z. z. o obchodovaní s emisnými kvótami a o zmene a doplnení niektorých zákonov (poznámka - podľa § 35 ods. 3 zákona, národné emisné stropy, kritériá ich hodnotenia a celkové množstvo kvót oxidov síry vyjadrených ako oxid siričitý platia podľa doterajšieho predpisu — ktoré sú uvedené vo vyhláške Ministerstva životného prostredia Slovenskej republiky č. 131/2006 Z. z., ktorou sa ustanovujú národné emisné stropy a celkové množstvo kvót znečisťujúcich látok v znení vyhlášky č. 203/2008 Z.z., vyhlášky č. 159/2010 Z. z. a vyhlášky č. 52/2012 Z. z.)
Vyhláška Ministerstva pôdohospodárstva, životného prostredia a regionálneho rozvoja Slovenskej republiky č. 360/2010 Z. z. o kvalite ovzdušia v znení vyhlášky Ministerstva životného prostredia Slovenskej republiky č. 442/2013 Z. z.
Vyhláška Ministerstva životného prostredia Slovenskej republiky č. 410/2012 Z. z., ktorou sa vykonávajú niektoré ustanovenia zákona o ovzduší v znení vyhlášky Ministerstva životného prostredia Slovenskej republiky č. 270/2014 Z. z.
Vyhláška Ministerstva životného prostredia Slovenskej republiky č. 411/2012 Z. z. o monitorovaní emisií zo stacionárnych zdrojov znečisťovania ovzdušia a kvality ovzdušia v ich okolí
Vyhláška Ministerstva životného prostredia Slovenskej republiky č. 231/2013 Z. z., o informá­ciách podávaných Európskej komisii, o požiadavkách na vedenie prevádzkovej evidencie, o údajoch oznamovaných do Národného emisného informačného systému a o súbore technicko-prevádzkových parametrov a technicko-organizačných opatrení (nahradila vyhlášku č. 357/2010 Z. z.)
Vyhláška Ministerstva životného prostredia Slovenskej republiky č. 85/2014 Z. z., ktorou sa ustanovuje celkové množstvo kvót znečisťujúcich látok
Vyhláška Ministerstva životného prostredia Slovenskej republiky č. 228/2014 Z. z., ktorou sa ustanovujú požiadavky na kvalitu palív a vedenie prevádzkovej evidencie o palivách
„Vláda upraví pravidlá v odpadovom hospodárstve, vrátane podpory rozšírenia separácie aj o textilný odpad a rozvoj spracovateľských kapacít, najmä takých, ktoré budú využívať najlepšie dostupné technológie recyklácie odpadov do podoby finálnych výrobkov. Prijme opatrenia na podporu propagácie výrobkov vyrobených z recyklovaných materiálov.“
Vláda v súvislosti s uvedenými problémami prijala zákony, ktoré majú údajne situáciu v odpadovom hospodárstve zlepšiť. Posledný prijatý zákon sa však nevyhol určitej kritike ohľadom niekoľkých sporných bodov. Je pravdou, že boli upravené pravidlá v odpadovom hospodárstve. Taktiež bola separácia rozšírená o textilný odpad. Nie sú dostupné informácie o tom, že by vláda prijala opatrenia propagácie výrobkov vyrobených z recyklovaných materiálov a podporu rozvoja nových technológií spracovateľských kapacít. Sľub hodnotíme ako čiastočne splnený.
Platný zákon o odpadoch č. 223/2001 bol novelizovaný viac ako 30-krát, pričom do jeho textu bolo prevzatých 10 európskych smerníc. Keďže išlo iba o čiastkové zmeny, zákon sa stal neprehľadným a podľa viacerých odborníkov „obsahuje navzájom si odporujúce znenia."
Zákon zo 17. marca 2015 o odpadoch a o zmene a doplnení niektorých zákonov upravuje programové dokumenty v odpadovom hospodárstve, opatrenia na predchádzanie vzniku odpadu, práva a povinnosti právnických osôb a fyzických osôb pri predchádzaní vzniku odpadov a pri nakladaní s odpadmi, rozšírenú zodpovednosť výrobcov, nakladanie s vyhradenými výrobkami a prúdmi odpadov, nakladanie s komunálnym odpadom, cezhraničný pohyb odpadov, informačný systém odpadového hospodárstva, pôsobnosť orgánov štátnej správy a obcí vo veciach štátnej správy odpadového hospodárstva, zodpovednosť za porušenie povinností na úseku odpadového hospodárstva a činnosť Recyklačného fondu, proces jeho zrušenia a zániku.
Zákon má podľa slov ministra životného prostredia P. Žigu naučiť Slovákov triediť odpad. V triedení odpadu sa Slovensko umiestňuje na chvoste rebríčkov v rámci Európskej únie, a práve toto má zákon ošetriť. Väčšina odpadu na Slovensku končí na často nelegálnych skládkach. Podľa slov hovorcu ministerstva "domácnosti môžu dôsledným separovaním ušetriť. Čím viac odpadu vyseparujú a podľa jednotlivých zložiek (papier, plasty, sklo, kovy) umiestnia do kontajnera s príslušným farebným označením, tým menej zmesového komunálneho odpadu, určeného na skládku, im ostane v čiernom kontajneri, za vyprázdňovanie ktorého platia. Čiže — čím menej bude zmesového (netriedeného) odpadu, tým nižší bude pre domácnosť poplatok za odvoz komunálneho odpadu. Ľudia majú o separovanie záujem a nový zákon im naň vytvára lepšie podmienky"
S účinnosťou od 1. januára 2013 bolo zavedené mimo iného aj separovanie textilného odpadu (.doc, s.9). Zákonom č. 343/2012 Z. z., ktorým sa mení a dopĺňa zákon č. 223/2001 Z. z. O odpadoch a o zmene a doplnení niektorých zákonov v znení neskorších predpisov a o zmene a doplnení niektorých zákonov (ďalej len „novela“), sa zmenilo aj znenie § 39 zákona č. 223/2001 Z. z. O odpadoch a o zmene a doplnení niektorých zákonov v znení neskorších predpisov (ďalej len „zákon o odpadoch“). Novela, okrem iného, zaviedla pojmy triedený zber komunálnych odpadov, zmesový komunálny odpad, povinnosť prevádzkovateľa kuchyne (§ 39 ods. 2 zákona o odpadoch) a upravila povinnosť obcí zaviesť a zabezpečovať vykonávanie triedeného zberu komunálnych odpadov pre ustanovené zložky.
Od 1. januára 2016 má platiť zákon o odpadoch, ktorý okrem iného určuje napríklad pokutu za nesprávnu separáciu. Napríklad odhodenie papiera do koša určeného pre sklo sa stane priestupkom, za ktorý bude môcť obec uložiť pokutu do 1 500 eur.
„Vláda pripraví nové pravidlá ochrany prírody a prehodnotí sieť chránených území v súlade s medzinárodnými záväzkami a zabezpečí opätovné vyhlásenie a zonáciu chránených území v záujme dotvorenia jednotnej národnej a medzinárodnej sústavy rôznych chránených území rešpektujúc súčasné podmienky a záujmy udržateľného rozvoja regiónov, vrátane národných parkov a európskej sústavy Natura 2000.“
Je pravdou, že vláda prijala nové pravidlá ochrany prírody a chránených území v súlade s medzinárodnámi záväzkami. Deje sa tak taktiež v súlade s európskou sústavou Natura 2000. Čo sa však týka zonácie chránených území, nemožno povedať, že by boli dotiahnuté do konca. Dokončenie stále priebehajúcich zonácií Slovenského raja a TANAPu boli avizované už niekoľkokrát počas súčasnej vlády SR, pričom posledné odhady pre obe zonácie boli vytýčené pre koniec roka 2015. Podľa najnovších informácií je však zrejmé, že zonáciu preberie ďalšia vláda. Sľub hodnotíme ako čiastočne splnený.
Novela zákona č. 543/2002 Z. z. o ochrane prírody a krajiny prijatá 29. novembra 2013 s účinnosťou od 1. januára 2014 hovorí o tom, že národné parky, chránené krajinné oblasti, chránené vtáčie územia, prírodné rezervácie a chránené areály po novom vyhlasuje vláda SR. Cieľom je efektívnejšia a účinnejšia ochrana prírody s dôrazom na dohodu s vlastníkmi pozemkov v chránených územiach. Systém kompenzácie zahŕňa zámenu pozemkov, zmluvnú starostlivosť, výkup či nájom pozemkov a náhradu za obmedzenie bežného obhospodarovania. Envirorezort chce touto novelou získať efektívnejšie nástroje na dokončenie zonácie národných parkov.
Návrh zákona o ochrane prírody a krajiny zmenil tiež podmienky na výrub drevín. Súhlas nie je po novom potrebný v prípade drevín v nezastavaných častiach sídiel s obvodom kmeňa do 80 centimetrov. Súčasná hranica pre dreviny s obvodom kmeňa do 40 centimetrov v intraviláne sa nemení. Novela obsahuje aj úpravu definícií vybraných pojmov a úpravu týkajúcu sa všeobecnej ochrany druhov živočíchov, ochrany biotopov európskeho a biotopov národného významu. Upravuje sa aj pôsobnosť štátnych orgánov ochrany prírody, organizácií ochrany prírody a stráže prírody, výkonu štátneho dozoru a náhrady škody spôsobenej určenými živočíchmi.
V oblasti ochrany prírody sú pre SR platné dva právne akty EÚ: Smernica Európskeho parlamentu a Rady č. 2009/147/ES zo dňa 30. novembra 2009 o ochrane voľne žijúceho vtáctva a smernica Rady č. 92/43/EHS o ochrane biotopov, voľne žijúcich živočíchov a voľne rastúcich rastlín (smernica o biotopoch)
Ich cieľom je udržanie alebo zlepšenie priaznivého stavu vzácnych a ohrozených druhov rastlín, živočíchov a prirodzených typov biotopov a tým zachovanie biodiverzity na území štátov EÚ. Hlavným prostriedkom je vytvorenie súvislej sústavy chránených územní NATURA 2000, v rámci ktorej sa uplatňujú vhodné spôsoby hospodárenia v prospech zachovania týchto druhov a biotopov.
Natura 2000 je "názov sústavy chránených území členských krajín Európskej únie a hlavným cieľom jej vytvorenia je zachovanie prírodného dedičstva, ktoré je významné nielen pre príslušný členský štát, ale najmä pre EÚ ako celok. Táto sústava chránených území má zabezpečiť ochranu najvzácnejších a najviac ohrozených druhov voľne rastúcich rastlín, voľne žijúcich živočíchov a prírodných biotopov vyskytujúcich sa na území štátov Európskej únie a prostredníctvom ochrany týchto druhov a biotopov zabezpečiť zachovanie biologickej rôznorodosti v celej Európskej únii." (sopsr.sk)
Pozostáva z "chránených vtáčích území vymedzených podľa smernice o ochrane voľne žijúceho vtáctva (Európskeho parlamentu a Rady 2009/147/ES z 30. novembra 2009 — kodifikované znenie smernice) a území európskeho významu vymedzených podľa smernice o ochrane biotopov (smernica Rady 92/43/EHS z 21. mája 1992). K januáru 2014 bolo vymedzených spolu 27 221 chránených vtáčích území a území európskeho významu, z toho 26 753 suchozemských (tieto pokrývajú 18,16 % výmery Európskej únie). Slovenská republika prispela do Natura 2000 41 chránenými vtáčími územiami a 473 územiami európskeho významu." (MŽP SR)
Na Slovensku je legislatívnym nástrojom na hodnotenie plánov a projektov na územia Natura 2000 zákon O ochrane prírody a krajiny (§ 28 zákona č. 543/2002 Z.z. v znení neskorších predpisov) a zákon O posudzovaní vplyvov na ŽP (č. 24/ 2006 Z.z.)
Štátna ochrana prírody SR (ŠOP SR) spracovala v roku 2014 Metodiku hodnotenia významnosti vplyvov plánov a projektov na územia sústavy NATURA 2000 v Slovenskej republike, ktorá obsahuje štruktúru a základné princípy pre tzv. primerané posúdenie vplyvov plánov a projektov na územia sústavy Natura 2000.
V októbri 2014 varovali vedeckí pracovníci vládu pred masovým budovaním v Tatrách, ktoré podľa nich ohrozuje kľúčové prírodné procesy a biodiverzitu. "8 vedeckých pracovníkov z oblasti biológie a ekológie sa podpísalo pod otvorený list, ktorým vyzvali vládu SR, aby sa viac zamerala na problematiku ochrany prírody a aktívne spolupracovala s odborníkmi. Príslušné orgány štátnej správy často podľa ochranárov konajú neefektívne. Za kľúčový tu považujú nový návrh zonácie Tatier založený na poznatkoch a prácach vedeckých pracovníkov." (SME.sk)
Čo sa týka zonácie, jej odkladanie v rámci Vysokých Tatier už od roku 2012 vzbudzuje u ekológov obavy. Juraj Lukáč z Lesoochranárskeho zoskupenia VLK hovoril v januári 2015 o neustálom odkladaní kvôli tlakom lobistických skupín podnikajúcich v oblasti lesného hospodárstva. Zonácia TANAP-u by podľa neho znamenala hrubú čiaru za spôsobom, akým sa dnes hospodári v národnom parku, kde neurčité pravidlá umožňujú udeľovanie množstva výnimiek – či už pre ťažbu dreva alebo výstavbu.
V januári 2015 minister životného prostredia P. Žiga hovoril o svojom cieli dokončiť zonáciu Tatier do konca roka 2015:
"Prioritou rezortu v tomto roku bude nový zákon o odpadoch, ktorý Slovensko posunie v tejto oblasti k moderným európskym krajinám, a zonácia Tatranského národného parku" (TASR)
V novembri 2015 však zonácia Tatier nemala ešte stále finálnu podobu. Jej zonáciu preberie teda ďalšia vláda.
Zonácia Slovenského raja taktiež nemá konečnú podobu. V júli 2015 sa objavili informácie o tom, že by mohla byť ukončená do konca roka 2015 s tým, že rokovania by sa mali skončiť v októbri a v decembri by sa návrhom mala zaoberať vláda. Doteraz sa tak nestalo.
„Vláda pripraví súbor nástrojov na riešenie náhrad za obmedzia, ktoré vznikajú vlastníkom pozemkov v chránených územiach rešpektovaním podmienok ochrany prírody, ako aj uplatnením programov starostlivosti o chránené územia vo vzťahu k všetkým odvetviam ľudskej činnosti.“
Vláda Roberta Fica schválila zákony, ktoré napĺňajú jej sľub, týkajúci sa ochrany chránených území a výmeny súkromných pozemkov vlastnených v chránenom území za iné. Sľub hodnotíme ako splnený.
Novelu zákona o ochrane prírody bola podpísaná prezidentom v decembri 2013 a rieši okrem iného problematiku kompenzácie za súkromné pozemky, ktoré sa nachádzajú vo vyhlásenom chránenom území. Systém kompenzácie zahŕňa zámenu pozemkov, zmluvnú starostlivosť, výkup či nájom pozemkov a náhradu za obmedzenie bežného obhospodarovania. Spočíva vo výmene pozemkov v chránených územiach od neštátnych vlastníkov za štátne pozemky v územiach s nižšími stupňami ochrany (voľná krajina). Štát dovtedy platil vlastníkom pozemkov vo vyššom stupni ochrany náhrady za to, že ich nemôžu plnohodnotne využívať.
V rámci ochrany prírody, ekosystémov a biodiverzity prijala vláda zákon, ktorý obsahuje viacero opatrení, ktoré majú slúžiť napomáhaniu biologickej rozmanitosti a jej ochrane na Slovensku. Zákon z 26. júna 2014, ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov, nadobudol svoju platnosť nadobudol 1. septembra 2014.
Aktualizovaná národná stratégia ochrany biodiverzity do roku 2020 obsahuje 34 opatrení, ktoré sa prierezovo dotýkajú viacerých rezortov. Ide o strednodobý dokument na obdobie rokov 2012 až 2020, ktorý sa sústreďuje hlavne na vytváranie podmienok pre zachovanie biologickej rozmanitosti a trvalo udržateľné využívanie ekosystémových funkcií s cieľom obnoviť degradované ekosystémy a zastaviť pokles biodiverzity na území SR. (s.1)
„Vláda navrhne legislatívne opatrenia k vytvoreniu novej štruktúry orgánov miestnej štátnej správy, ktorej dôležitým princípom bude integrácia pôsobnosti tzv. špecializovanej štátnej správy do jednotného štátneho úradu na čele s predstaviteľom vymenovaným vládou. (…) Občanovi i podnikateľovi sa tak umožní vybaviť svoje záležitosti prostredníctvom jedného obslužného miesta.“
Novela organizovanej štátnej správy s dôrazom na vytvorenie jednotného štátneho úradu prebehla v roku 2013. Išlo o jednu z najväčších reforiem štátnej správy od roku 1989. Reforma má názov ESO - Efektívna, Spoľahlivá a Otvorená verejná správa. Špecializované štátne správy majúce na starosť konkrétne odvetvie (lesy, cesty atď.) boli zrušené a prešli pod jeden štátny úrad na miestnej úrovni. V praxi išlo o presunutie špecializovaných správ pod zatiaľ 74 novozriadených okresných úradov. Sľub hodnotíme ako splnený.
Jednotlivé opatrenia reformy ESO majú byť postupne implementované až do roku 2020 nasledovne:
Integrácia špecializovanej miestnej štátnej správy — do polovice roka 2014
Sprevádzkovanie klientskych centier pre občanov – 2014/2015
Optimalizácia výkonu štátnej správy, optimalizácia procesov a štruktúr ústredných orgánov štátnej správy, optimalizácia procesov a výkonu samosprávy – 2014-2020
(zdroj — minv)
Dňa 19. júna 2013 bol Národnou radou Slovenskej republiky schválený zákon č. 180/2013 Z. z. o organizácii miestnej štátnej správy v znení neskorších predpisov, ktorý nadobudol účinnosť 1. októbra 2013. Nová právna úprava nadväzuje na zmeny účinné od 1. januára 2013 a predstavuje druhú etapu Programu ESO (Efektívna, Spoľahlivá a Otvorená štátna správa), ktorou sa budú realizovať zámery a ciele vytýčené Programovým vyhlásením vlády Slovenskej republiky na roky 2012 až 2016 v časti Verejná správa. V zmysle Programu ESO boli v prvej etape už vykonané zmeny na krajskej úrovni, druhá fáza integrácie, respektíve zmien v organizácii miestnej štátnej správy bude predstavovať zrušenie prevažnej väčšiny existujúcich špecializovaných miestnych orgánov štátnej správy. V praxi tak zanikne dezintegrovaná špecializovaná miestna štátna správa reprezentovaná zložitou a neprehľadnou štruktúrou množstva špecializovaných orgánov štátnej správy.
Hlavným cieľom tejto druhej etapy procesu integrácie, reprezentovanej novelizáciou zákona, je vytvorenie jednotnej a prehľadnej štruktúry miestnych orgánov štátnej správy, a to sústredením pôsobností vybraných orgánov špecializovanej miestnej štátnej správy do jedného štátneho úradu na miestnej úrovni, ktorý bude vykonávať pôsobnosť na prevažnej väčšine úsekov štátnej správy. V nadväznosti na uvedené sa rušia obvodné úrady životného prostredia, obvodné úrady pre cestnú dopravu a pozemné komunikácie, obvodné lesné úrady, obvodné pozemkové úrady a správy katastra a ich pôsobnosť sa presunie na integrovaný miestny orgán štátnej správy s novým názvom okresný úrad. (zdroj vssr)
„Vláda považuje za nevyhnutné aj zastúpenie predstaviteľov územnej samosprávy v jej poradných orgánoch.“
Vzhľadom na to, že nedošlo k poklesu v zastúpení predstaviteľov územnej samosprávy v poradných orgánoch vlády a zároveň v novovytvorených poradných orgánoch sú zastúpení aj predstavitelia územnej samosprávy, hodnotíme tento sľub ako splnený.
V štatútoch novovzniknutej Rady vlády pre kultúru SR, Rady vlády SR pre Partnerskú dohodu, Rady vlády SR pre mimovládne neziskové organizácie, Rady vlády Slovenskej republiky pre práva seniorov (8. január 2014) a prispôsobovanie verejných politík procesu starnutia populácie a Rady vlády Slovenskej republiky pre digitalizáciu verejnej správy (štatút schválený v decembri 2015) sú v článkoch o zložení rady zaradení i predstavitelia orgánov územnej samosprávy. Zároveň po preskúmaní a porovnávaní súčasných štatútov a zloženia členov v podporných orgánoch vlády s tými, ktoré spadali pod funkčné obdobie bývalej vlády Ivety Radičovej, môžeme skonštatovať, že k žiadnej zmene v počtoch zástupcov z územnej samosprávy nedošlo. Dodávame, že niektoré poradné orgány svojich zástupcov z radov územných samospráv za bývalej Radičovej vlády nemali a ani vláda Roberta Fica tento stav nezmenila (Legislatívna rada vlády SR, Akreditačná komisia a novovzniknutá Rada vlády pre vedu, techniku a inovácie).
V programovom vyhlásení vlády pre roky 2012-2016 v časti o úlohe vlády a verejného sektora zaznelo, že vláda považuje za nevyhnutné aj zastúpenie predstaviteľov územnej samosprávy v jej poradných orgánoch. Z uvedeného výroku by sa dalo usudzovať, že súčasná vláda Roberta Fica sa počas naplňovania svojho programu snažila o väčšie presadenie predstaviteľov územnej samosprávy do rôznych poradných orgánov SR.
Vláda Slovenskej republiky v súlade s niektorými ustanoveniami § 2 zákona č. 575/2001 o organizácii činnosti vlády a organizácii ústrednej štátnej správy v znení neskorších predpisov môže zriaďovať svoje poradné orgány. Ustanovenie § 2 ods. 3 zákona taxatívne vymenúva, ktoré poradné orgány vlády sú stále. Existencia niektorých poradných orgánov vlády SR je daná zákonom (ex lege), vláda len schvaľuje ich štatúty. Okrem toho ešte existujú osobitné predpisy, ktoré ustanovujú niektoré poradné orgány vlády. Podľa toho teda rozlišujeme poradné orgány vlády, ktorých existencia je daná zákonom a poradné orgány vlády, ktoré si vláda zriadila sama.
Súčasná vláda od svojho nástupu zriadila Radu vlády SR pre mimovládne neziskové organizácie (uznesením vlády SR č. 397/2012 z 1. augusta 2012), Radu pre kultúru (456/2012 zo dňa 12. septembra 2012), Radu vlády SR pre Partnerskú spoluprácu pre roky 2014-2020 (schválenú uznesením vlády SR č. 280 zo dňa 20. júna 2012) a opätovne zriadila Radu vlády SR pre vedu, techniku a inovácie, Radu vlády Slovenskej republiky pre práva seniorov (8. január 2014) a prispôsobovanie verejných politík procesu starnutia populácie a Radu vlády Slovenskej republiky pre digitalizáciu verejnej správy (štatút schválený v decembri 2015).
Je pravdou, že vláda vytvorila opatrenia, ktoré adresujú osoby dopúšťajúce sa protiprávneho konania. V súvislosti s vyplácaním dávok a správania sa štátu smerom k takýmto osobám bola prijatá tzv. "Rómska reforma", ktorá vo svojich hlavných pilieroch uvádza zohľadňovanie sociálnej pomoci štátu na základe prístupu občana k rodine, spoločnosti a štátu. Novela zákona o pomoci v hmotnej núdzi takisto obsahuje rozhodnutie o uložení pokút v prípade určitých priestupkov aj zrážkami z dávok sociálneho poistenia, pomoci v hmotnej núdzi alebo z rodičovského príspevku. Sľub hodnotíme ako splnený.
Novela Zákona o pomoci v hmotnej núdzi a o zmene a doplnení niektorých zákonov z roku 2013 hovorí:
Za § 88a sa vkladá § 88aa, ktorý znie:
(1) Rozhodnutie o uložení pokuty za priestupok podľa § 29, § 30 ods. 1 písm. e), § 47, 49 a 50 a za priestupok ohrozenia výchovy a vzdelávania dieťaťa alebo zanedbania starostlivosti o povinnú školskú dochádzku dieťaťa podľa osobitného predpisu14b) možno vykonať aj zrážkami z dávky sociálneho poistenia, pomoci v hmotnej núdzi alebo z rodičovského príspevku,14c) ak ho nemožno vykonať zrážkami zo mzdy.
R. Fico vo februári 2013 hovoril o tom, že vyplácanie dávok by malo byť viazané na primerané správanie sa, pričom narážal na rómsku problematiku. "Správna cesta — Rómska reforma" vypracovaná v roku 2013 R. Kaliňákom, I. Matovičom, P. Pollákom a M. Sadloňom obsahuje pilier, v ktorom sa píše: "Súčasný právny stav umožňuje, aby sociálne odkázaný človek mohol de facto beztrestne páchať ľubovoľný počet priestupkov, keďže nemá na zaplatenie pokút. Inak povedané, sociálne odkázaní ľudia majú na Slovensku de facto priestupkovú imunitu." (s.2)
Ako jedno z riešení bolo uvedené: "Forma aj výška sociálnej pomoci štátu ako aj prístup štátu k občanom musí zohľadňovať prístup občanov k spoločnosti a štátu." (s.3)
Webstránka Ministerstva vnútra opisuje, o čo v reforme má ísť: Je to komplexná systémová reforma, ktorá obsahuje viac ako 90 opatrení v oblastiach ako vzdelávanie, vymožiteľnosť práva, bývanie, sociálny systém, zamestnanie a podporné politiky. Systémové opatrenia sú zamerané na riešenie širokej problematiky skupín obyvateľstva, občanov ohrozených extrémnou chudobou, vrátane sociálne neprispôsobivých. Navrhované opatrenia sa budú týkať predovšetkým rizikových rodín, ktoré budú identifikované na základe kombinácie nasledovných faktorov: vzdelanie rodičov, výška príjmu, miera dlhodobej nezamestnanosti rodičov, materiálne zázemie, zadlženosť rodiny, záškoláctvo v rodine a predpoklad neovládania vyučovacieho jazyka dieťaťom v čase nástupu do základnej školy.
Medzi dôsledky toho, ak rodina bude označená ako riziková, patrí taktiež:
zmena vo forme a výške sociálnych dávok sa bude týkať celých rodín; príspevok na bývanie a nárok na zaradenie do systému aktivačných prác bude dodatočne podmienené, či človek nepácha priestupky alebo trestnú činnosť, a či si plní zákonné povinnosti.
„Vláda navrhne legislatívne opatrenia, ktorými zvýši výpovednú hodnotu majetkových priznaní verejných funkcionárov.“
Poslanci za Smer-SD (Pellegrini, Číž, Laššáková) navrhli legislatívne opatrenia, ktoré by upravovali majetkové priznania verejných funkcionárov. Ich návrh zákona ale neprešiel a vládna strana rovnako odmietla podporiť opozičný pozmeňujúci návrh, ktorý mal riešiť výpovednú hodnotu majetkového priznania (napr definuje, čo je majetkový pomer, prírastok majetku a pod.). Išlo o novelu ústavného zákona, preto na jej podporu potreboval parlament 90 hlasov. Návrh poslancov Smeru mal rozšíriť okruh verejných funkcionárov v súvislosti so zmenami v štruktúre orgánov verejnej moci ako i potrebou sprísnenia ochrany verejného záujmu na širší počet verejných funkcionárov, ktorí spravujú štátny majetok a verejné financie. Nešlo tak o zvýšenie výpovednej hodnoty majetkových priznaní, ale o zvýšenie počtu subjektov, ktoré sú povinné majetkové priznanie v pôvodnej forme podať. Novelu podporilo 80 poslancov, parlament ju teda napokon neschválil. Nie je ani pravdou, že novelu navrhla vláda — navrhli ju poslanci NR SR za SMER-SD - Pellegrini, Číž, Laššáková. Sľub preto hodnotíme ako nesplnený.
Poslanci za stranu Smer-SD (Pellegrini, Číž, Laššáková) predložili svoj návrh zákona, ktorý mal upravovať majetkové priznania. Jednou z úprav, ktoré predložili, bolo, že malo dôjsť k rozšíreniu osôb, ktorých sa mal tento zákon týkať — malo ísť aj o všetkých funkcionárov volených parlamentom. Podľa opozície boli ale takéto úpravy iba kozmetickými, a tak predložili pozmeňujúci návrh.
Opozícia vedená nezaradeným poslancom Miroslavom Beblavým predložila vlastný návrh, ktorý ale vládna strana odmietla podporiť. Jednou zo základných zmien, ktoré opozícia navrhovala bolo to, aby bol v majetkových priznaniach porovnávaný prírastok na majetku s príjmom funkcionára. Rovnako malo dôjsť aj k bližšiemu popisu vlastneného majetku. Taktiež opozícia navrhla, aby boli zverejnené aj dary, ak presiahnu hodnotu 4 000 eur.
Návrh (Pellegrini, Číž, Laššáková) ale v parlamente 1. decembra 2015 neprešiel, keď za neho hlasovalo 80 poslancov, pričom na ústavnú zmenu je potrebných aspoň 90 hlasov poslancov.
Návrh poslancov Smeru rozširuje okruh verejných funkcionárov v súvislosti so zmenami v štruktúre orgánov verejnej moci ako i potrebou sprísnenia ochrany verejného záujmu na širší počet verejných funkcionárov, ktorí spravujú štátny majetok a verejné financie. Z pôvodne určených verejných funkcionárov v akciových spoločnostiach so 100-percentnou majetkovou účasťou štátu sa okruh funkcionárov rozširuje na verejných funkcionárov v akciových spoločnostiach s majoritnou účasťou štátu, obce, vyššieho územného celku alebo s účasťou Fondu národného majetku.
„Vláda v snahe zabrániť zneužívaniu skrátených foriem legislatívnych konaní príjme prísnejšie legislatívne pravidlá tvorby právnych predpisov.“
Návrh Zákona o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov bol schválený Vládou Slovenskej republiky v novembri 2015. Právny predpis definuje základné princípy a pravidlá pri tvorbe právnych predpisov slúžiace pre zvýšenie ich úrovne. Zákon by mal umožniť väčšiu mieru participácie verejnosti na tvorbe zákonov a iných všeobecne záväzných predpisov. Treba však podotknúť, že návrh zákona neupravuje procesné podrobnosti pripomienkového konania (napr. vymedzenie lehôt, definícia skráteného legislatívneho konania), na čo v novembri 2015 upozornilo Via Iuris. Sľub hodnotíme ako nesplnený.
Ministerstvo spravodlivosti pripravilo nový zákon o tvorbe právnych predpisov a o Zbierke zákonov SR vo februári 2015 a predložilo ho do pripomienkového konania v apríli 2015. Zákon bol schválený v novembri 2015.
Dovtedajší zákon č. 19/1997 Z. z. obsahoval Legislatívne pravidlá vlády, ktoré upravovali postup pri tvorbe zákonov. Aj napriek tomu sa zákony často vyznačovali neprehľadnosťou, nezrozumiteľnosťou, nejednoznačnosťou a rozpornosťou.
Pred prijatím zákona existovali dva osobitné dokumenty, a to Legislatívne pravidlá vlády SR schválené uznesením vlády SR z 25. mája 2010 v znení neskorších zmien a doplnení a Legislatívne pravidlá tvorby zákonov č. 19/1997 Z. z. Legislatívne pravidlá vlády SR upravujú postup pri tvorbe zákonov, ktorých návrhy podáva vláda SR Národnej rade SR a tiež proces prípravy, predkladania a prerokúvania nariadení vlády a ostatných vykonávacích predpisov. Legislatívne pravidlá tvorby zákonov určujú spôsob tvorby ústavných zákonov a zákonov pre navrhovateľov, ktorými sú poslanci Národnej rady SR alebo výbory Národnej rady SR.
„Pri tvorbe právnych predpisov sa opomína skutočnosť, že sú určené nielen pre tých, ktorí ich aplikujú pri každodennej práci, ale ich znenie by malo byť zrozumiteľné a prehľadné aj pre jednotlivca, ktorého práva a povinnosti, či iné právne vzťahy upravujú.“
Zákon tiež pripravil projekt elektronizácie Zbierky zákonov, aby bol zákon dostupný v štandardných formách. Hlavné ciele sú sprehľadniť systém, aby sa v ňom dokázal vyznať a orientovať aj bežný občan.
Verejnosti má zákon garantovať vyššiu mieru participácie pri ovplyvňovaní právnych predpisov navrhnutých vládou prostredníctvom pripomienkovaného konania.
Návrh zákona však neupravuje procesné podrobnosti pripomienkového konania (napr. vymedzenie lehôt, definícia skráteného legislatívneho konania.
Ako upozornilo Via Iuris 19. novembra 2015, "väčšina procesných podrobností pripomienkového konania (napr. vymedzenie lehôt, definícia skráteného legislatívneho konania atď.) bude naďalej upravená len v legislatívnych pravidlách vlády, čo je najvýraznejší nedostatok návrhu. Verejnosť sa síce bude môcť prípravy právnych predpisov zúčastniť, naďalej však hrozí, že jej práva budú porušované".
„(Vláda, pozn.) prijme opatrenia, ktoré prispejú k zvýšeniu informovanosti verejnosti o činnosti súdov.“
Po nástupe novej vlády bola prijatá novela zákona o slobodnom prístupe k informáciám. Táto novela sa však nevenovala konkrétne činnosti súdov. Toto predsavzatie vlády hodnotíme ako nesplnené.
Na 8. schôdze, dňa 18. októbra 2012 bol v parlamente schválený Vládny návrh zákona, ktorým sa mení a dopĺňa zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií). Zákon schválili v treťom čítaní a nadobudol účinnosť 1. decembra 2012. Pri hlasovaní z 144 prítomných poslancov 85 hlasovalo za, 59 sa zdržalo hlasovania. Všetci prítomní poslanci za SMER-SD hlasovali za prijatie, z opozičných poslancov za schválenie nárvhu hlasovali Lucia Žitňanská a Daniel Krajcer.
Týmto zákonom (.rtf) sa menil a dopĺňal zákon z roku 2000 o slobodnom prístupe k informáciám. Neobsahuje ustanovenia venujúce sa vyslovene súdom a informovanosti verejnosti o činnosti súdoch. Orgány, organizácie a inštitúcie, ktoré sú povinné zverejňovať informácie (dobrovoľne alebo na žiadosť) sú tzv. povinné osoby. Medzi tie povinné osoby patria aj štátne orgány ako sú súdy, alebo Generálna prokuratúra. Povinné osoby musia o svojej činnosti referovať v "primeranej" hĺbke. Existujú samozrejme aj informácie, ktoré nemôžu byť sprístupnené. Zákon z roku 2000 hovorí o tom, že informácie sú neprístupné vtedy, ak záujem jednotlivca alebo spoločnosti na ich utajení je väčší ako záujem verejnosti na ich sprístupnení (napr. ak daná informácia je označená za daňové, obchodné, štátne, služobné, bankové tajomstvo). Ďalej, ako píše Peter Wilfling v dokumente Zákon o slobodnom prístupe k informáciám, Komentár, Problémy z praxe, Rozhodnutia súdov (.pdf) vydané organizáciou Via Iuris v roku 2012:
"Okrem vymedzenia informácií, ktoré sa nesprístupňujú, je v niektorých ustanoveniach zákona o slobode informácií zakotvený aj princíp prevažujúceho verejného záujmu. Zákon vymedzuje určité situácie (výnimky), kedy je vo verejnom záujme potrebné sprístupniť aj informácie, ktoré sú inak podľa zákona chránené. Ide konkrétne o […]
• výnimku z ochrany informácií o rozhodovacej činnosti súdu alebo orgánu činného v trestnom konaní — § 11 ods. 1 písm. d) (nemožnosť utajenia napríklad rozhodnutí súdov, rozhodnutí prokuratúry alebo niektorých rozhodnutí policajta);
• výnimku z ochrany informácií o zmierovacom, arbitrážnom alebo rozhodcovskom konaní -
§ 11 ods. 1 písm. e) (nemožnosť utajenia informácie o rozhodnutí alebo o výsledku konania)." (.pdf, s. 50)
Je však ale pravdou, že pre súdy existujú aj osobitné predpisy, ktoré presnejšie určujú postup pri zverejňovaní informácií: "Informácie z oblasti súdneho konania alebo trestného stíhania sú sprístupňované na základe osobitných predpisov (občianskeho súdneho poriadku, resp. trestného poriadku)." (zdroj)
Novela zákona z roku 2012 nepriniesla väčšiu transparentnosť na súdoch, preto Transparency International Slovakia v roku 2013 spustil web otvorenesudy.sk, ako nástroj k zlepšeniu informovanosti verejnosti:
"Hlavným cieľom projektu je zvýšiť prístup verejnosti k informáciám o činnosti súdov a sudcov ako aj prispieť k eliminácii paušalizujúcich tvrdení typu “všetci sudcovia sú skorumpovaní” . […] Súdnictvo našu pozornosť potrebuje – podľa posledného prieskumu verejnej mienky Eurobarometer, len 29% opýtaných verilo slovenským sudcom. Toto číslo je obdobné v mnohých krajinách s nízkou kvalitou demokracie. Napriek tomu faktom ostáva, že sudcovia sa musia verejnosti zodpovedať menej ako politici alebo zamestnanci v štátnej správe – obzvlášť kvôli obmedzeniam infozákona v prípade ochrany osobných údajov alebo obmedzeniam vyplývajúcich z prezumpcie neviny."
(zdroj: www.transparency.sk)
Kým Štefan Harabin, toho času predseda Najvyššieho súdu, projekt Otvorené súdy kritizoval, ministerstvo spravodlivosti vyjadril podporu aktivitám (aj danému projektu), ktoré pomôžu s informovanosťou verejnosti. Situácia sa od roku 2013 veľmi nemenila, keďže v júni 2015, kedy prezident Andrej Kiska predniesol svoju správu o stave republiky v parlamente, vyjadroval sa aj k situácií v súdnictve:
"Súdnictvo, prokuratúra i polícia potrebujú zaviesť do svojej činnosti taký štýl riadenia a také systémové opatrenia, ktoré zvýšia ich dôveryhodnosť v spoločnosti.
Alarmujúco nízku dôveru spoločnosti majú dlhodobo súdy. Činnosť súdnej moci bola nevhodne spolitizovaná. […]
Akýkoľvek návrh, ktorý podporí zmeny v slovenskej justícii, treba uvítať. Problémy, ktoré sa nakopili v justícii, neznesú odklad. Ich neriešenie traumatizuje slovenskú spoločnosť a podkopáva vieru občana v schopnosť štátu nielen deklarovať, ale aj reálne zabezpečovať jeho práva." (zdroj: dennikn.sk)
Na základe týchto zistení tvrdíme, že vláde sa nepodarili prijať opatrenia k zvýšeniu informovanosti verejnosti o činnosti súdov počas štyroch rokov vlády. Novela, ktorá mala upravovať prístup k informácií verejnosti situáciu nezlepšila. Preto tento svoj sľub vláda nesplnila.
„(Vláda, pozn.) prijme protikorupčné opatrenia, najmä zriadi trvalú telefónnu linku, na ktorú bude možné oznámiť korupčné správanie sudcov a zamestnancov súdov, prijme legislatívne opatrenia na vyhodnocovanie oznámení o korupčnom správaní, na podávanie trestných oznámení, podnetov na začatie disciplinárneho konania a navrhovanie ďalších potrebných opatrení.“
Vláda SR podnikla kroky na vytvorenie linky na boj proti korupcii, ktorá reálne funguje, a občania Slovenska majú možnosť prostredníctvom nej nahlasovať svoje podnety, ak sú si vedomí páchania korupcie vo svojom okolí a pod. Vláda SR ďalej vydala 25. júla 2012 praktickú príručku s názvom Prevencia korupcie, ktorú je možno nájsť na webstránke Ministerstva financií. Neboli však prijaté opatrenia na podávanie trestných oznámení, ani podnetov na začatie disciplinárneho konania. Sľub hodnotíme ako čiastočne splnený.
Vláda zriadila protikorupčnú linku Generálnej prokuratúry Slovenskej republiky, aktívnu od 1. októbra 2012. Ministerstvo spravodlivosti Slovenskej republiky s účinnosťou od 1. januára 2013 zriadilo protikorupčnú linku, slúžiacu na oznamovanie podozrení z korupčného správania sudcov a zamestnancov rezortu justície.
Vláda Slovenskej republiky v roku 2011 zriadila webovú stránku zameranú na boj proti korupcii, ktorej súčasťou je aj sekcia Antikorupčná linka Úradu vlády SR, v ktorej výzva k využitiu tejto možnosti: "Podozrenie zo spáchania trestného činu prijímania úplatku, podplácania, nepriamej korupcie a volebnej korupcie v súlade s príslušnými ustanoveniami zákona č. 300/2005 Z.z. v znení neskorších predpisov (Trestný zákon) neváhajte oznámiť na bezplatnom telefónnom čísle 0800 111 001".
Od 1.1.2013 bola antikorupčná linka presunutá na odbor kontroly a boja proti korupcii (dnes odbor kontroly a prevencie korupcie) ÚV SR a v zmysle vtedy platných pravidiel sa evidovali len volania, ktoré zakladali podozrenie na spáchanie trestného činu korupcie.
Stránka ďalej uvádza, že občania majú možnosť podozrenia z korupcie ohlásiť aj anonymne, avšak ak sa skutočne chcete dozvedieť o výsledku prípadného vyšetrovania, je potrebné uviesť vaše kontaktné údaje. Antikorupčnú linku majú potenciálny záujemcovia o nahlásenie korupčného správania k dispozícii len v pracovné dni v čase od 8:30 do 14:30.
Webstránka uvádza štatistiky volaní na spomínanú linku. V nej sa uvádza, že v roku 2014 bolo registrovaných celkovo 159 volaní, z ktorých boli postúpené len tri oznámenia a postúpených inde nula volaní. V roku 2015 počet volaní klesol a k 20. septembru tohto roka, kedy bola štatistika zverejnená, registruje antikorupčná linka iba 40 oznámení o potenciálnej korupcii, pričom dve z týchto oznámení boli postúpené.
Odložených tak za posledné dva roky, t.j. 2014 a 2015 až 194 oznámení o možnej korupcii.
Vláda SR ďalej vydala 25. júla 2012 praktickú príručku s názvom Prevencia korupcie, ktorú je možno nájsť na webstránke Ministerstva financií. Príručka slúži najmä na oboznamovanie občanov s pojmom korupcia a najmä s vysvetlením, čo je na Slovensku považované za korupčné správanie.
Od januára 2015 je takisto účinný zákon o ochrane oznamovateľov protispoločenskej činnosti. Zákon si kladie za cieľ prijatím ochranných opatrení motivovať zamestnancov oznamovať protispoločenskú činnosť, o ktorej sa dozvedeli v súvislosti so svojím zamestnaním. Predpokladá sa tiež zlepšenie odhaľovania protispoločenskej činnosti a jej páchateľov, a tým aj zníženie takto spôsobených škôd.
Zákon NR SR č. 307/2014 Z. z. o niektorých opatreniach súvisiacich s oznamovaním protispoločenskej činnosti upravuje ochranu zamestnancov pred prípadnými postihmi za oznámenie kriminality alebo inej protispoločenskej činnosti a povinnosti zamestnávateľov pri prijímaní a vybavovaní takýchto podaní.
Orgány verejnej moci, ktoré si zriadia na oznamovanie protispoločenskej činnosti telefónnu linku, budú povinné tieto hovory zaznamenávať. O tejto skutočnosti oznamovateľa vopred informujú. Zvukové záznamy budú archivované tri roky.
Zákon v súčasnom znení však nedáva verejnosti právo vyžiadať si rozhodnutia polície o odmietnutí trestných oznámení a preveriť si, či polícia naozaj „chránila“ verejný záujem a zákon, alebo „chránila“ záujmy niekoho iného.
Transparency International v júni 2015 taktiež odporúčalo zriadiť inštitúciu na dohľad nad dodržiavaním zákona o slobodnom prístupe k informáciám (obdoba tzv. informačného komisára v iných krajinách). Ďalej v súvislosti s prístupom k informáciám odporučilo zriadiť centrálnu stránku ako zhromaždisko verejných dát v štandardizovaných formátoch (data.gov.sk) a vytvoriť povinnosť pre orgány verejnej správy i firmy väčšinovo nimi vlastnené uplatňovať tieto štandardy na všetky nimi poskytované údaje. Ďalšími významnými opatreniami by mali byť zavedenie sprístupnenia informácií v elektronickej forme ako minima a zavedenie štandardov zverejňovania dokumentov v elektronickej forme, aktívne sledovanie kreovania novej komisie na financovanie strán kampaní, zavedenie centrálnej evidencie príjmov a výdavkov politických strán a mnohé iné. (Denník N)
„(Vláda, pozn.) obnoví inštitút justičných čakateľov, sprísni pravidlá čakateľskej praxe a prijme účinné opatrenia na riadnu odbornú prípravu na výkon funkcie sudcu.“
Vláda obnovila 21. októbra 2014 prijatím vládneho návrhu zákona, ktorým sa mení a dopĺňa zákon č. 548/2003 Z. z. o Justičnej akadémii a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, justičných čakateľov. Takisto boli prijaté opatrenia na odbornú prípravu na výkon funkcie sudcu. Prišlo taktiež k sprísneniu pravidiel, keď pri výbere kandidátov na sudcov zostane ústna časť konkurzov verejná a navyše sa bude aj nahrávať. Zvukový záznam spolu so zápisnicou o výberovom konaní sa potom zverejní na webovej stránke ministerstva spravodlivosti.Finálnu platnosť nadobudne zákon k 1. januáru 2016. To či sú prijaté opatrenia naozaj účinné, nehodnotíme. Sľub hodnotíme ako splnený.
Súdna rada Slovenskej republiky na svojom zasadnutí 5. februára 2014 prijala okrem iného aj uznesenie týkajúce sa kandidátov na vymenovanie do funkcie sudcu. Taktiež poukázala na potrebu urýchleného zavedenia legislatívnej úpravy inštitútu justičného čakateľa ako overeného pri príprave vzdelávania sudcu pre výkon jeho funkcie.
"V zmysle Programového vyhlásenia vlády dôrazne upozorňuje na potrebu urýchleného zavedenia legislatívnej úpravy inštitútu justičného čakateľa ako overeného pri príprave vzdelávania sudcu pre výkon jeho funkcie."
Národná rada Slovenskej republiky prijala 21. októbra 2014 vládny návrh zákona, ktorým sa mení a dopĺňa zákon o Justičnej akadémii. V rámci novelizácie tohto zákona došlo k obnoveniu inštitúcie justičných čakateľov, ktorých pôsobenie bolo zrušené k 1. máju 2011. Zákon vyšiel v zbierke zákonov 28. novembra 2014 a finálnu platnosť nadobudne k 1. januáru 2016.
Inštitút justičného čakateľa nebude fungovať tak ako v minulosti, keď sa z čakateľov automaticky stávali sudcovia. Teraz sa budú musieť o funkciu sudcu uchádzať vo výberových konaniach, a to až po troch rokoch pôsobenia na súde a po vykonaní justičnej skúšky.
Prijatý zákon uvádza, že príprava na zloženie justičnej skúšky trvá tri roky, pričom pokiaľ je justičný čakateľ osem rokov aktívny v právnickom povolaní, je možné mu túto dobu skrátiť maximálne o jeden rok. Taktiež zákon uvádza, že pokiaľ čakateľ dvakrát skúšku neurobí, bude odvolaný z postu justičného čakateľa.
Taktiež ako uvádza denník SME:
"Zásadnou zmenou však je, že čakatelia už nebudú mať garantované miesta sudcov. Borec ponechal otvorené výberové konania na sudcov aj pre iné právnické profesie. Šikovní advokáti či iní právnici však budú musieť absolvovať "tréningový kurz" v justičnej akadémii."
V zákone sa uvádza, že "Justičná akadémia zabezpečuje, organizuje a vykonáva aj odbornú prípravu justičného čakateľa, ktorá je potrebná na vykonávanie funkcie sudcu. Okrem toho má akadémia na starosti vzdelávanie justičných čakateľov, ktoré je zamerané na zdokonaľovanie a dopĺňanie požadovaných vedomostí, ktoré sú potrebné na vykonávanie funkcie. Akadémia má na starosti aj overenie získaných poznatkov." (.pdf, s.1)
Čo sa týka samotnej skúšky pre vykonávanie funkciu sudcu, v snahe zabrániť rodinkárstvu a známostiam pri výbere kandidátov na sudcov zostane ústna časť konkurzov verejná a navyše sa bude aj nahrávať. Zvukový záznam spolu so zápisnicou o výberovom konaní sa potom zverejní na webovej stránke ministerstva spravodlivosti.
Justičné novely sa však nevyhli kritike. Podľa L. Žitňanskej, poslankyne Most-Híd, neznamenajú v rámci súdnictva žiadny progres. Podľa jej tvrdení novely v skutočnosti neobsahujú to, čo deklarujú:
„Justičné zákony deklarujú, že zostávajú otvorené výberové konania na sudcov a pritom de facto sa zavádzajú justiční čakatelia a mechanizmus je nastavený tak, že pravdepodobne nikto okrem justičných čakateľov a vyšších súdnych úradníkov sa sudcom nestane…Dnes sme v tichosti schválili novelu, ktorá síce reaguje na aktuálny problém a ústna časť výberových konaní na sudcov sa bude nahrávať, ale z pohľadu obsahu sa neposúvame ani o krok vpred. To je škoda, lebo trochu sa mení klíma pre diskusiu v justícii a to nie je využité.“ (SITA)
„(Vláda, pozn.) bude garantovať vymenovanie do funkcie prokurátora na časovo neobmedzené obdobie a ustanoví spôsoby a dôvody zániku funkcie prokurátora.“
Nesplniteľný
Zákon o prokurátoroch a právnych čakateľov prokuratúry z roku 2001 už v danom roku ustanovoval vymenovávanie prokurátorov na časovo neobmedzené obdobie. Vláda počas vládneho obdobia 2012-2016 nezmenila spôsoby menovania do funkcie prokurátora a spôsoby a dôvody zániku funkcie. Sľub hodnotíme ako nesplniteľný.
Predpis č. 154/2001 Z. z.Zákon o prokurátoroch a právnych čakateľoch prokuratúry - Druhá hlava, prvý diel: § 8 (1) Prokurátora vymenúva do funkcie prokurátora bez časového obmedzenia na určenú prokuratúru generálny prokurátor.
Dôvody zániku funkcie prokurátora boli v zákone z roku 2001 tieto:
a) odvolaním z funkcie prokurátora (§ 15),
b) vzdaním sa funkcie prokurátora (§ 16),
c) z iných dôvodov ustanovených týmto zákonom (§ 17).
Iné dôvody:
a) smrťou prokurátora alebo vyhlásením prokurátora za mŕtveho, alebo
b) z dôvodov uvedených v § 11 ods. 3 a § 12 ods. 6.
Zmeny zániku funkcie krajských prokurátorov sa udiali naposledy v roku 2011, keď prišla s novelou zákona Lucia Žitňanská. Zákon však vstúpil do platnosti až v roku 2013, keď Ústavný súd SR uznal jeho súlad so zákonom. Smer-SD totiž poslal zmeny dané novelou zákona na Ústavný súd, čím bola v roku 2011 pozastavená ich účinnosť. Na základe novely sa vtedy na košickej prokuratúre uvoľnilo niekoľko vedúcich miest. Okrem iného obmedzila funkčné obdobie vedúcich prokurátorov na päť rokov a najviac na dve po sebe nasledujúce obdobia. Zaviedli tiež nové pravidlá konkurzov, ktorými sa budú obsadzovať miesta šéfov prokuratúr.
Zmeny prijaté za súčasnej vlády sa týkali najmä výdavkov a príplatkov.
26. augusta 2015 bola schválená novela zákona (.rtf), ktora zavádza s účinnosťou od 1. januára 2016 zmenu v tom,že "generálny prokurátor síce bude naďalej volený na sedem rokov, ale vo funkcii zostane až do zloženia sľubu novým generálnym prokurátorom…Ďalej bude môcť preložiť prokurátora na prokuratúru nižšieho stupňa bez toho, aby o tom rozhodla disciplinárna komisia. Zmeny sa dotknú aj výberového konania na funkciu prokurátora,sprísňuje disciplinárnu zodpovednosť prokurátorov a prikazuje prokurátorom priznávať v majetkových priznaniach záväzky presahujúce hodnotu 6600 eur. Prináša aj rámcovú úpravu pravidiel prokurátorskej etiky a etického kódexu prokurátora.
Správu o činnosti Úradu špeciálnej prokuratúry bude samostatne podávať Národnej rade SR špeciálny prokurátor. Doteraz to robil vo svojej správe generálny prokurátor. Novela má ďalej zakázať vyhotovovanie obrazových, zvukových alebo obrazovo-zvukových záznamov o úkonoch prokurátora v priestoroch prokuratúry. Upravuje aj vybavovanie podnetov na prokuratúre. Novela rieši tiež príplatky pre prokurátorov a má zlepšiť sociálne postavenie prokurátorov odchádzajúcich do dôchodku. (čas.sk)
„(Vláda, pozn.) navrhne, aby generálny prokurátor bol oprávnený podať na súd sťažnosť pre porušenie zákona proti právoplatnému rozhodnutiu súdu vydanému v trestnom konaní, ktorým bol porušený zákon alebo ktoré bolo urobené na podklade chybného postupu konania.“
Ustanovenie, aby generálny prokurátor bol oprávnený podať na súd sťažnosť pre porušenie zákona bol vo vládnom návrhu, ktorým sa mení a dopĺňa zákon č. 153/2001 Z. z. o prokuratúre. Tento návrh vypustil Ústavnoprávny výbor NR SR a zákon bol schválený bez tohto ustanovenia. Sľub preto hodnotíme ako nesplnený.
Ustanovenie, aby generálny prokurátor bol oprávnený podať na súd sťažnosť pre porušenie zákona proti právoplatnému rozhodnutiu súdu vydanému v trestnom konaní, ktorým bol porušený zákon alebo ktoré bolo urobené na podklade chybného postupu konania (s. 67, .pdf), bolo vo vládnom návrhu zákona, ktorým sa mení a dopĺňa zákon č. 153/2001 Z. z. o prokuratúre v znení neskorších predpisov a o zmene a doplnení niektorých zákonov.
Ústavnoprávny výbor NR SR odporúčal ponechať platnú právnu úpravu vo vzťahu k dovolaniu a navrhovanú zmenu smerujúcu k sťažnosti pre porušenie zákona uskutočniť v neskoršom období po konsenze všetkých zainteresovaných odborných subjektov. (s.13) Týmto bola sťažnosť pre porušenie zákona z návrhu zákona vypustená.
Zákon č. 153/2001 Z. z. o prokuratúre v znení neskorších predpisov a o zmene a doplnení niektorých zákonov bez sťažnosti pre porušenie zákona bol schválený poslancami 20. novembra 2015.
„Vzrastie počet policajtov v základných útvaroch, lebo sa ukazuje, že vyšší počet policajtov na uliciach prispieva k zníženiu kriminality a nehodovosti na cestách. V tejto súvislosti vláda posilní najmä útvary dopravnej a poriadkovej polície, ako aj rady vyšetrovateľov.“
Je pravdou, že počas Ficovej druhej vlády sa počet policajtov zvyšoval každý rok. V roku 2014 išlo o výrazné navýšenie 709 policajtov, z ktorých 75 percent bolo pridelených do ulíc. V reakcii na teroristické útoky v Paríži bolo schválené v novembri 2015 ďalšie navýšenie policajtov o približne 2500. To, či vyšší počet policajtov na uliciach prispieva k zníženiu kriminality a nehodovosti na cestách, nehodnotíme. Sľub hodnotíme ako splnený.
Policajti dopĺňali stavy už počas roka 2013, keď v roku 2012 bolo v polícii neobsadených viac ako 1 300 miest, na konci roka 2013 ich bolo 643.
Minister vnútra Slovenskej republiky Robert Kaliňák v roku 2014 hovoril o tom, že by rád navýšil kapacity policajného zboru:
"Myslíme si, že naša optimálna potreba by bola asi 2000. To som prílišný optimista. Ale veľmi veľa by sme vedeli urobiť z 1500 policajtov čisto poriadkovej polície. A mohli byť plne umiestnení presne v regiónoch, ktoré sú postihnuté nielen zvýšenou kriminalitou,"
5. apríla 2014 Kaliňák prijal do Policajného zboru SR 709 nových policajtov, z ktorých 63 bolo pridelených k dopravnej polícii a 471 k poriadkovej polícii. 75 percent mužov bolo pridelených do ulíc. Čiastočne bol doplnený úbytok stavov oproti vláde Ivety Radičovej, kedy sa počet policajtov znížil o 3600.
V reakcii na teroristické útoky v Paríži 13. novembra 2015 slovenská vláda rokovala 27. novembra o antiteroristických opatreniach, ktorých súčasťou je aj navýšenie počtu policajtov. Minister vnútra SR Robert Kaliňák v rádiu Expres uviedol, že na Slovensku pribudne približne 2500 nových policajtov. Zvýšený počet strážcov zákona by si v horizonte troch rokov mal vyžiadať náklady 15 až 17 miliónov eur.
„Posilní ochranu oznamovateľov korupčného správania, a to aj prijatím nových legislatívnych opatrení.“
Zákon NR SR č. 307/2014 Z. z. o niektorých opatreniach súvisiacich s oznamovaním protispoločenskej činnnosti upravuje ochranu zamestnancov pred prípadnými postihmi za oznámenie kriminality alebo inej protispoločenskej činnosti a povinnosti zamestnávateľov pri prijímaní a vybavovaní takýchto podaní. Sľub hodnotíme ako splnený.
Zákon bol schválený 16. októbra 2014 s platnosťou od januára 2015. Upravuje ochranu oznamovateľov nielen korupcie, ale aj ďalšej protispoločenskej činnosti pred prípadnými postihmi zamestnávateľov.
Umožnil širšie pokrytie definície protispoločenskej činnosti, ktoré zahŕňa nielen korupciu a určenú trestnú činnosť, ale aj vybrané trestné činy a správne delikty (definované ako závažná protispoločenská činnosť), inú protispoločenskú činnosť a v rámci nej napríklad aj nehospodárne či neetické konanie.
Čo sa týka ochrany oznamovateľov, poskytuje sa v niekoľkých rovinách v závislosti od toho, či oznámenie urobí smerom navonok vo forme trestného oznámenia alebo podnetu na začatie konania o správnom delikte alebo či podnet podal smerom dovnútra zamestnávateľa v rámci navrhovaného vnútorného systému. Takisto môže ísť buď o preventívnu ochranu alebo následné ochranné opatrenia.
Zákon taktiež ukladá povinnosť zamestnávateľom, ktorí zamestnávajú aspoň 50 osôb vytvoriť firemný protikorupčný systém na prijímanie, prešetrovanie a riešenie podnetov zamestnancov, ktorí oznámili poverenému subjektu korupčnú, príp. inú protizákonnú činnosť, o ktorej sa dozvedeli v rámci pracovnoprávneho pomeru. Zákon presne špecifikuje viaceré charakteristické znaky, ktoré má firemný protikorupčný systém spĺňať.
V novembri 2015 Transparency International Slovensko (TIS) uviedlo, že prijatý zákon nezabezpečil dostatočne ochranu oznamovateľov protispoločenskej činnosti:
"Pracovníci TIS kontaktovali krajské inšpektoráty práce s fiktívnymi prípadmi postihnutia oznamovateľov. Podľa analytičky TIS Zuzany Dančíkovej do siedmich dní odpovedal TIS na podnet len jeden krajský inšpektorát. Ďalších šesť odpovedalo do 14 dní a dva po lehote 14 dní až na telefonický kontakt. Zamestnanec má podľa TIS pritom len sedem dní na to, aby sa v prípade prepustenia obrátil na inšpektorát…Väčšina inšpektorátov podľa nej navyše nezaslala pracovníkom TIS ani všetky potrebné informácie, napríklad odkazy na bezplatnú právnu pomoc alebo neziskové organizácie." (SITA)
„Vláda bude pri prístupe ku vzdelaniu zohľadňovať nielen ambície žiaka alebo študenta, ale aj jeho schopnosti a vytvorí také legislatívne podmienky, aby zriaďovatelia škôl alebo školy museli pri tvorbe plánov výkonov zohľadňovať aj požiadavky trhu práce.“
V poslednom roku sme svedkami toho, že ministerstvo školstva a vláda rozbieha zmeny a projekty, ktoré majú za cieľ zlepšiť šancu uplatnenia sa absolventov stredných odborných škôl. Takýto projekt je zavedenie duálneho vzdelávania a isté zmeny vo finanovaní študijných programoch. Preto tento sľub vlády hodnotíme ako splnený.
Práve zohľadňovanie požiadaviek trhu práce mohlo byť dôvodom k zmenám, ktoré nastali v roku 2015 pri financovaní stredných škôl. Nastala totiž situácia, keď si ministerstvo (nariadením vlády zo dňa 17. decembra 2014 s účinnosťou od 1. januára 2015) "vyselektovalo" odbory stredných škôl, ktorých absolventov je na trhu práce nedostatok a tieto odbory podporuje vo väčšom objeme v porovnaní s odbormi, ktoré produkujú zbytočne veľa a nepotrebných absolventov. Ide o zmeny v normatívoch na žiakov:
"Normatív na žiakov prvých ročníkov a ich nasledujúcich ročníkov SOŠ vzdelávajúcich sa v študijnom alebo učebnom odbore zaradenom v zozname študijných odborov a učebných odborov s nedostatočným počtom absolventov pre potreby trhu práce sa zvýši o desať percent." (zdroj: TASR)
Ministerstvo pri vytvorení týchto "rebríčkov stredných škôl" vychádzalo z údajov o nezamestnanosti absolventov z Ústredia práce, sociálnych vecí a rodiny, avšak ozývali sa hlasy, že výber odborov sa nekonal podľa skutočného dopytu na trhu práce. Ministerstvo avizovalo, že plánuje každoročne aktualizovať dané zoznamy podľa meniacich sa preferencií na trhu práce.
V lete 2015 bolo úspešne presadených 8 nových študijných odborov, ktoré stredné odborné školy môžu zaradiť medzi svoje programy. Vznik nových smerov sa taktiež vysvetluje s dopytom trhu práce.
Ďalšiou reakciou na zmeny na trhu práce je v roku 2014 pilotne zavedený duálny vzdelávací systém. Zákon, ktorý hovorí o odbornom vzdelávaní a prípravne bol schválený parlamentom 12 marca 2015. Duálne vzdelávanie sa týka stredných odborných škôl. V rámci projektu by mali školy spolupracovať s firmami, tým by študenti získali užitočný prax a boli by pripravení hneď po dokončení štúdia nastúpiť do firiem ako plnohodnotní a kvalifikovaní pracovníci. Nedostatok kvalifikovanej pracovnej sily znamená stále väčšiu hrozbu hlavne pre firmy a podniky technického zamerania. Na odvrátenie hroziaceho problému bol spustený duálny systém, do ktorého sú firmy motivované sa prihlásiť už len kvôli daňovým úľavám, ktoré môžu získať. Firmy, ale aj živnostníci sa môžu zúčastniť programu na dobrovoľnej báze. V školskom roku 2015 do duálneho systému sa zapojilo 422 študentov a 89 firiem. Ministerstvo predpokladalo väčší záujem zo strany škôl a študentov, avšak, ako uviedlo pre TASR: "Čo sa týka nižšieho záujmu zo strany žiakov, ten si vysvetľujeme taktiež krátkym časovým priestorom, v rámci ktorého zamestnávatelia nemali čas urobiť v regióne dostatočný PR vo vzťahu k žiakom."
Ministerstvo informovalo verejnosť, že firmy a podniky majú záujem o tento systém, 439 prihlásených je v procese overovania spôsobilosti.
K zmenám došlo aj v právomocí žúp, ktoré od ministrovania Dušana Čaploviča môžu určiť počet prvákov, ktorých stredné školy v danom kraji môžu prijať.
V školstve sa skutočne pohli ľady, aj keď až v neskoršom období vlády. Možno povedať, že je snaha o to, aby školstvo produkovalo absolventov, ktorí sú spôsobilí a schopní a aby ich profil zodpovedal dopytu na trhu práce. Preto naše hodnotenie znie, že vláde sa podarilo splniť tento sľub.
„V rámci daných možností bude zvyšovaný objem finančných prostriedkov zo štátneho rozpočtu so zameraním na posilnenie školstva, vedy a výskumu s cieľom zvýšenia ich kvality a efektivity.“
Na výdavky na školstvo je nevyhnuté pozerať nielen na kapitolu Ministerstva školstva, ale aj Ministerstva vnútra, na ktoré prešli špeciálne školy. To sa prejavilo v roku 2013, keď Ministerstvo vnútra dáva na regionálne školstvo takmer miliardu eur. Ak sa pozrieme na výdavky na školstvo celkovo (s aj bez eurofondov), tak ide o nárast od roku 2012 o mierny nárast. To, či išlo aj o zvýšenie kvality a efektivity Demagog.SK nehodnotí.
Na získanie týchto čísle sme sa pozerali na schválené rozpočty na roky 2016 — 2018, 2015 — 2017 a 2012 — 2014 (hlavné knihy, kapitoly Ministerstva školstva a Ministerstva vnútra).
„Vláda nastaví nový systém riadenia a financovania regionálneho školstva tým, že (…) jasne definuje kompetencie v oblasti školstva týkajúce sa samosprávy, štátnej správy a priamo riadených inštitúcií rezortu školstva s dôrazom aj na koordináciu s neštátnym školstvom.“
O novele zákona č. 597/2003, ktorý sa zaoberá financovaním základných a stredných škôl, sa hovorí už od roku 2013, no uvedená do platnosti zatiaľ ešte nebola a to údajne z dôvodu potreby pre dôkladnejšiu analýzu potenciálneho efektu zmien vo financovaní. Súčasná vláda teda tento prísľub doposiaľ nesplnila. Sľub hodnotíme ako nesplnený.
Súčasná vláda, ktorá sa dostala k moci v roku 2012, prisľúbila nový systém riadenia a financovania regionálneho školstva, pričom "medzi hlavné zmeny patrí pozmenenie spôsobu financovania základných škôl, stredných škôl vrátane špeciálnych škôl, a to zohľadňovanie počtu tried a počtu žiakov v triedach pri financovaní týchto škôl". Posledné správy o príprave tejto novely však pochádzajú z roku 2014:
Vo februári sa objavila informácia, že "ministerstvo má pripravenú pracovnú verziu nového zákona (…). K materiálu boli predložené pripomienky, ministerstvo tieto pripomienky analyzuje a vyhodnocuje. Po akceptovaní pripomienok ich zapracuje do nového zákona. Ak sa nezmení termín účinnosti predpisu, tak na medzirezortné pripomienkové konanie bude nový zákon o financovaní predložený v mesiaci máj 2014. Účinnosť zákona sa predpokladá od 1.1.2015."
Nový zákon však v máji 2014 predložený nebol a neskôr v októbri denník Pravda oznámil, že "ohlasovaná reforma školstva sa zatiaľ nekoná." Problémy nastali z dôvodu chýbajúcich analýz toho, "čo by v praxi táto zmena priniesla (…). Rezort podľa neho (pozn., Petra Pellegriniho) pracuje na prepočtoch, ako financovanie spravodlivo nastaviť tak, aby pri minimálnom počte žiakov v triede dokázala škola zaplatiť celú prevádzku a tam, kde bude v triede viac detí, by škola mala dostať príplatok."
Za jeden z najvážnejších dôvodov, kvôli ktorým nový systém financovania zatiaľ nebol uvedený do platnosti, sa uvádza, že "taká zásadná zmena, ako je financovanie školstva, by tiež mala vychádzať z kompletných analýz, aby sa nestalo, že reforma bude nedostatočná alebo jej bude niečo chýbať. Terajšie financovanie škôl (…) neodráža celkom situáciu v teréne, najmä pokles počtu detí. Pri zvažovaní nového systému by sa zároveň malo myslieť aj na ďalšie nové výzvy, ako napríklad vzdelávanie detí zo zvýhodnených sociálnych skupín."
Minister školstva Draxler sa koncom augusta 2015 pre TASR vyjadril, že na základe takzvaných okrúhlych stolov, teda stretnutí s odborníkmi a zainteresovanými v oblasti školstva, pripraví koncepčné dokumenty, ktoré by mohli byť podkladmi pre budúceho ministra školstva.
Zákon o financovaní základných škôl, stredných škôl a školských zariadení mal viacero menších obmien v podobe noviel, no nejednalo sa o systémové zmeny.
Na základe dostupných informácií o pripravovanej novele školského zákona môžeme zhodnotiť, že vláda na tomto prísľube pracovať začala, no doposiaľ sa jej ho splniť nepodarilo.
„Preto vláda považuje za nevyhnutné (…) vytvoriť Národný register osôb so zdravotným postihnutím z dôvodu celospoločenského záujmu.“
Podľa odpovede (.pdf, s. 5) bývalej ministerky zdravotníctva Slovenskej republiky Z. Zvolenskej na interpeláciu poslanca M. Hubu podanú 23. apríla 2014 vo veci plnenia Programového vyhlásenia vlády Slovenskej republiky, je otázka vytvorenia sľubovaného Národného registra osôb so zdravotným postihnutím v gescii Ministra práce, sociálnych vecí a rodiny SR. Národný register osôb so zdravotným postihnutím nebol zatiaľ vytvorený a ani v súčasnosti nie sú žiadne dostupné informácie o tom, že by sa o ňom rokovalo. Tento sľub hodnotíme ako nesplnený.
„Vláda považuje úspešné a transparentné čerpanie fondov EÚ vo vzťahu k rozvoju regiónov za rozhodujúce. Pôjde najmä o dočerpanie pomoci z Regionálneho operačného programu (ROP) v období 2007 – 2013, ktorého hlavným cieľom je zvýšenie dostupnosti a kvality občianskej infraštruktúry a vybavenosti v regiónoch a krajoch.“
Je pravdou, že čerpanie eurofondov v oblasti Regionálneho operačného programu sa dá považovať za úspešné (aj keď ani ROP nebol úplne dočerpaný), avšak čerpanie vo zvyšných oblastiach (s výnimkou Dopravy) rovnakú mieru nedosiahlo. Z viacerých zdrojov sa zároveň ozýva, že čerpanie eurofondov ako takých na Slovensku veľmi úspešné v danom období nebolo. Naše hodnotenie sa zakladá predovšetkým na oficiálnych číslach o čerpaniach NSRR 2007 — 2013, nie na kritických ohlasoch týkajúcich sa čerpania eurofondov. Sľub hodnotíme ako čiastočne splnený.
Nasledujúca tabuľka ukazuje prehľad zazmluvnených prostriedkov a vyčerpaných prostriedkov v rámci ROP, ako aj celkové čerpanie fondov EÚ k 31. decembru 2015 (zdroj: ITMS; NSRR SR)
V januári 2016 denník SME informoval, že hoci po Doprave sa práve najviac darilo čerpať eurofondy v oblasti Regionálneho operačného programu v miere “90,41 % (1,405 mld. eur z 1,555 mld. eur)”, dokopy “Slovensko vyčerpalo z peňazí Európskej únie (EÚ) v programovom období 2007 až 2013 k 31. decembru 2015 v štrnástich operačných programoch takmer 10,395 mld. eur. Miera čerpania dosiahla 89,47 % z celkového záväzku takmer 11,618 mld. Eur”, čo znamená, že ešte viac než miliarda eur vyčerpaná nebola.
Nasledujúci infograf založený na dátach ku koncu roku 2014 porovnáva čerpanie eurofondov počas rozličných vlád:
Jeho autorom je Konzervatívny inštitút M.R. Štefánika, ktorý zároveň hodnotí toto čerpanie nasledovne:
"Tempo čerpania za vlád Roberta Fica bolo dosiaľ v priemere pomalšie, než za vlády Ivety Radičovej. Počas roka 2015 je potrebné minúť 36,76 % z eurofondov, ktoré má Slovenská republika k dispozícii na finišujúce programovacie obdobie 2007-2013."
Naviac, ako uvádzajú Hospodárske noviny:
"Európska komisia podľa opozičného politika (Beblavý, pozn.) navyše zadržiava 569 638 707 eur. Dôvodom sú zistenia audítorov o pochybeniach v čerpaní eurofondov. "Pokračuje úplné prerušenie platieb v štyroch operačných programoch (Informatizácia spoločnosti, Výskum a vývoj, Regionálny operačný program, KaHR) a čiastočné pozastavenie platieb pri ďalších troch (Zamestnanosť a sociálna inklúzia, Doprava, Technická pomoc).""
Dodatočne, spomínaná transparentnosť čerpania eurofondov je taktiež otázna, keďže správa (.pdf, s. 1) od Transparency International hodnotiaca eurofondy a ich čerpanie udelila celkové skóre 30 zo 100, pričom z hľadiska transparentnosti bolo dosiahnutých 50 bodov zo 100:
"Z hľadiska transparentnosti spravovania eurofondov je rozsah zverejňovania informácií zo strany Riadiacich orgánov dlhodobo vnímaný ako nedostatočný a zároveň vytvára mnoho otázok." (.pdf, s.6)
Napriek tomu, že čerpanie fondov z Regionálneho operačného programu sa dá pokladať za úspešné, táto jedna oblasť sa nedá považovať za dostatočne reprezentatívnu z hľadiska celkového čerpania eurofondov. To totižto bolo zhodnotené nielen ako neuspešné či neveľmi úspešné, ale zároveň aj ako nedostatočne transparentné.
„Vláda považuje pre rozvoj bývania za kľúčové (…) využiť možnosti získavania finančných zdrojov zo štrukturálnych fondov EÚ na revitalizáciu pod podmienkou spracovania komplexných zónových plánov revitalizovaných území sídiel, pričom využiť európsku iniciatívu JESSICA na zvýšenie úverových finančných zdrojov na revitalizáciu sídlisk…“
Iniciatíva JESSICA a JESSICA II bola počas vlády v rokoch 2012 — 2016 využívaná na revitalizáciu sídlisk, najmä na zateplenie bytových domov. Sľub hodnotíme ako splnený.
Európska iniciatíva JESSICA (Joint European Support for Sustainable Investment in City Area) — spoločná európska podpora pre udržateľné investície v mestských oblastiach je iniciatívou Európskej komisie vypracovanou v spolupráci s Európskou investičnou bankou a Rozvojovou bankou Rady Európy. Hlavným cieľom je zvýšenie investičných možností pre udržateľný rozvoj miest a mestských oblastí prostredníctvom mechanizmov finančného inžinierstva.
V rámci iniciatívy JESSICA bolo na zlepšenie energetickej efektívnosti vyčlenených 11,5 milióna eur v roku 2013, z čoho sa podarilo vyčerpať vyše 95% a nevyčerpané finančné prostriedky boli presunuté do roku 2014. Bezúročné úvery boli poskytované vo výške 80 percent z obstarávacej ceny s lehotou splatnosti 15 rokov. V roku 2014 bola vypracovaná nová investičná stratégia JESSICA II (s.8, .pdf), na ktorú bolo z Európskeho fondu regionálneho rozvoja (ERDF) vyčlenených 77 044 000 eur.
„(…) vláda vypracuje dlhodobú koncepciu dôchodkovej politiky na základe širokej odbornej diskusie (…)“
Vláda Roberta Fica uskutočnila niekoľko zmien týkajúcich sa dôchodkového systému na Slovensku. Celkovo sú však tieto zmeny odborníkmi označované za také, ktoré nesmerujú k dlhodobej udržateľnosti dôchodkového systému. Taktiež minister práce Richter v januári 2016 vyjadril svoj skeptický postoj k fungovaniu štátnych dôchodkov na Slovensku v horizonte 20 rokov. Informácie o zapojení odborníkov do prípravy zmien sú dostupné k poslednej uskutočnenej legislatívnej zmene dôchodkového systému- takzvanej inuitnej novele. Pri ostatných zmenách dôchodkového systému médiá neinformovali o konkrétnom zapájaní odborníčok a odborníkov, preto nemožno hovoriť o širokej odbornej diskusii. Sľub hodnotíme ako nesplnený.
V januári 2016 minister práce J. Richter spochybnil dlhodobú možnosť fungovania štátnych dôchodkov, keď reagoval na prognózy zvyšovania počtu dôchodcov na Slovensku a ich rapídny nárast do roku 2060: „Som presvedčený, že o 20 rokov bude nevyhnutné, aby si každý jeden človek hľadal popri štátnej penzii aj dobrovoľné pripoistenie. Napríklad životnú poistku".
Jednotlivé legislatívne zmeny týkajúce sa dôchodkového systému uvádza a opisuje stránka Ministerstva práce, sociálnych vecí a rodiny.
Strana SMER-SD vo svojom súpise vykonaných opatrení pri príležitosti troch rokov svojej vlády uviedla nasledovné zmeny v dôchodkovom systéme, ktoré následne overoval Demagog.SK v máji 2015:
"Dôchodkový systém bol stabilizovaný opatreniami na zabezpečenie jeho dlhodobejšej udržateľnosti: zmena vzorca valorizácie dôchodkov z priebežného I. piliera, zmena modelu výpočtu veku odchodu do dôchodku, zmena výšky odvodu do II. kapitalizačného piliera, otvorenie II. piliera za účelom možnosti vystúpenia sporiteľov, pre ktorých je systém nevýhodný, dočasné posilnenie solidarity I. piliera, posilnenie postavenia sporiteľa vo vzťahu k DSS.“
V odôvodnení Demagog.SK uvádza nasledujúce najdôležitejšie zmeny vykonané vládou SMER-SD:
"1. Zníženie odvodu do druhého piliera z 9 na 4 percentá hrubej mzdy/zisku
2. Zavedenie daňovej úľavy na dobrovoľný príspevok vo výške 2 % z hrubej mzdy/zisku
3. Zníženie povinného počtu fondov zo štyroch na dva — jeden garantovaný a jeden negarantovaný
4. Sporiteľ má možnosť vybrať si, v ktorom z týchto dvoch fondov bude šetriť, prípadne svoje sporenie medzi ne rozložiť. Pokiaľ DSS neoznámi svoj zámer, jeho sporenie sa automaticky presunie do garantovaného fondu.
5. Zvýšenie poplatkov za správu účtu a z dosiahnutého výnosu.
6. Dobrovoľný vstup — kým doterajšie nastavenie prvosporiteľov automaticky radilo do druhého piliera, pričom mali možnosť do dvoch rokov z neho vystúpiť, novela automatický vstup zrušila — po novom prvosporitelia automaticky sporia v prvom pilieri, pričom do 35 rokov života majú možnosť prestúpiť do druhého piliera."
Ďalej vo svojom odôvodnení Demagog.SK poukazuje na názory viacerých ekonómov a analytikov (napr. analýza INESS), ktorí upozorňujú, že dané zmeny nemožno považovať za nastavenia smerujúce k udržateľnosti dôchodkového systému.
Posledná väčšia zmena nadobudla účinnosť od 1. januára 2015, patrí medzi väčšie zmeny dôchodkového systému počas Ficovej vlády a je nazývaná tiež ako anuitná novela: "Anuitná novela zmenila alebo zadefinovala niekoľko dôležitých oblastí potrebných pre vyplácanie dôchodkov z II. piliera."
Ako informuje článok portálu oPoisteni.sk, na príprave tejto anuitnej novely sa skutočne podieľala skupina odborníkov. "Išlo o odborníkov z Ministerstva práce, sociálnych vecí a rodiny SR, Sociálnej poisťovne, Asociácie dôchodkových správcovských spoločností, Národnej banky Slovenska, Ministerstva financií, Slovenskej asociácie poisťovní, Agentúry pre riadenie dlhu a likvidity, Štátnej pokladnice a Univerzity Mateja Bela v Banskej Bystrici."
Pri ostatných legislatívnych zmenách dôchodkového systému počas Ficovej vlády nie sú zverejnené informácie o skutočnosti, že by boli pri príprave zapájaní odborníci, preto možno tvrdiť, že sa nejednalo o širokú odbornú diskusiu.
Národný program aktívneho starnutia na roky 2014 — 2020 (.pdf) bol predstavený v roku 2013 a nadväzuje na predchádzajúci Národný program podpory a ochrany starších ľudí, ktorý bol ukončený práve v roku 2013. Tento Národný program bol schválený vládou 4. decembra 2013. Sľub hodnotíme ako splnený.
Program adresuje otázky ako právne postavenie a ochranu seniorov, ich zamestnávanie, zdravotnú starostlivosť, finančnú situáciu a celkovú kvalitu života.
„Vláda vypracuje a začne realizovať komplexný systém starostlivosti o zdravie staršej generácie rozvojom geriatrického sektora zdravotníctva a špecifickej sociálnej starostlivosti o seniorov formou podpory vytvárania zariadení zdravotno-sociálneho charakteru, vrátane formy modelu ich financovania a vymedzenia úloh štátu, samosprávnych krajov, miest a obcí. Na vytváranie kapacít zdravotno-sociálneho charakteru využijú aj prebytočné zdravotnícke zariadenia.“
Je možné všeobecne povedať, že sľúbený komplexný plán, ktorý by bol explicitne zameraný na zdravotnú starostlivosť o seniorov, za štyri roky nevznikol. Ďalej je možné konštatovať, že zákon o sociálnej starostlivosti, ktorý upravuje aj starostlivosť o seniorov, bol v tomto volebnom období niekoľkokrát novelizovaný (poslednýkrát na jeseň roku 2015), ale aj posledná úprava vyvolávala kritiku a nespokojnosť aktivistov a poskytovateľov starostlivosti. Vykonané zmeny v tejto oblasti vôbec neboli systémové, nedošlo k zmene po sľúbených reformách (napr. k zmene formy modelu financovania) a preto hodnotíme výsledok vlády v tejto otázke ako nedostatočný. Sľub považujeme za nesplnený.
Robert Fico sa zúčastnil v lete tohto roku na sneme Jednoty dôchodcov na Slovensku, kde vo svojej slávnostnej reči vymenoval aj výsledky svojej vlády, ktoré majú podľa neho prispievať ku kvalite života starších občanov. Premiér sa zmienil o vianočných dôchodkoch, o minimálnom dôchodku a zmene v dôchodkovom systéme, o príspevkoch na rekreáciu dôchodcom a samozrejme o sociálnych balíčkoch (bezplatné cestovanie železničnou dopravou). Venoval sa v tom čase iba plánovaným opatreniam, ktoré sú dnes obsahom druhého sociálneho balíčka, ako znížené DPH na základné potraviny alebo príspevky na využívanie ekologických zdrojov. Tieto výsledky ale skôr smerujú k ekonomickému zabezpečeniu starších občanov a vôbec nič nehovoria o tom, čo vláda reálne urobila pre systém zdravotnej starostlivosti staršej generácie.
Parlament prijal novelu zákona o sociálnych službách v roku 2013. Táto novela nadobudla účinnosť 1. januára 2014 a priniesla isté úpravy v rámci poskytovania zdravotnej starostlivosti, zmeny vo financovaní poskytovateľov atď. Návrh zákona bol prijatý aj napriek pripomienkam a kritike zastupiteľských organizácií prijímateľov a poskytovateľov sociálnych služieb, píše TASR. Do istých zmien zákona o sociálnych službách sa poslanci pustili aj na konci volebného obdobia. Na jeseň 2015 bola prijatá novela zákona, ktorá mala riešiť (opäť) diskrimináciu seniorov v sociálnych zariadeniach a financovanie týchto zariadení. Zmena zákona si opäť vyslúžila iba kritiku aktivistov a Združenia seniorských prijímateľov sociálnych služieb (ZSPSS). Predsedníčka tejto organizácie hodnotila prácu vlády takto: "Je to hanba tejto vlády a poslancov vládnej väčšiny, že ich nezaujíma osud chorých, nevládnych a zomierajúcich seniorov" informuje TASR.
Think-tank HPI (Health Policy Institute) analyzoval sľuby, resp. dodržovanie sľubov vlády v polčase jej vládnutia a konštatoval, že žiadny strategický plán na zlepšenie situácie staršej generácie v zdravotníctve nebol (do tej doby) predstavený. V apríli roku 2014 dostala ministerka zdravotníctva Zuzana Zvolenská interpeláciu vo forme otázky (.pdf) od poslanca Mikuláša Hubu ohľadom stavu avizovaného komplexného systému starostlivosti o zdravie staršej generácie. Ministerka odpovedala nasledovne: "Problematika je v gescii Ministerstva práce, sociálnych vecí a rodiny SR. Ministerstvo zdravotníctva SR poskytuje súčinnosť pri riešení predmetnej problematiky." Podľa všetkého mala na mysli program Národný program aktívneho starnutia na roky 2014 — 2020 (.pdf).
Ide o komplexný plán, ku ktorému sa vláda v programovom vyhlásení zaviazala "vypracovať nový Národný program podpory a ochrany starších ľudí" (Aktívne starnutie (.pdf s. 3), avšak nejedná sa o plán explicitne zameraný na starostlivosť o zdravie. Zdravotnej starostlivosti sú venované strany 35-39, sociálnym službám 46-58. Priority na rok 2013 v oblasti sociálnej starostlivosti boli stanovené takto: "Podpora zotrvania klienta v prirodzenom prostredí rozvojom terénnych sociálnych služieb, verejných aj neverejných poskytovateľov, rozvoj ambulantných sociálnych služieb a pobytových sociálnych služieb v zariadeniach s týždenným pobytom, zvýšenie kvality a humanizácia poskytovaných sociálnych služieb prostredníctvom rekonštrukcie, rozširovania, modernizácie a budovania zariadení sociálnych služieb, vzdelávanie zamestnancov v oblasti sociálnych služieb." (zdroj: (.pdf) s.48 )
Jedným dôležitým cieľom bol aj "Vytvoriť právne podmienky na zabezpečenie finančnej udržateľnosti a dostupnosti sociálnych služieb zavedením viaczdrojového financovania sociálnych služieb." (zdroj: .pdf, s. 51)
Tento bod v skutočnosti súvisel aj s ďalším aspektom, a to "Zabezpečiť spolufinancovanie sociálnych služieb z verejných zdrojov pre všetkých
prijímateľov bez rozdielu či čerpajú služby u verejných alebo neverejných poskytovateľov tak, aby vplyvom platenia úhrady za sociálnu službu nebolo ohrozené uspokojovanie životných nákladov (životných potrieb) platiteľov tejto úhrady (prijímateľa sociálnej služby, spoločne posudzovaných osôb, resp. ďalších povinných osôb." Cieľom novely zákona o socálnych službách bolo práve nastaviť systém takto, avšak z kritiky ZSPSS vyplýva, že tento cieľ splnený nebol.
Samosprávy a kraje si začali vypracovávať vlastné programy aktívneho starnutia, resp. pracovať na implementácii národného plánu do vlastných programov. Príkladom sú plány Bratislavy (.pdf), alebo Banskej Bystrice (.pdf).
Dá sa povedať, že k istým zmenám, možno vylepšeniam došlo v priebehu volebného obdobia, avšak tie sa konali skôr cez MPSVR SR. Prízračné je napríklad aj to, že v dokumente Správa o stave v zdravotníctve pre Výbor NRSR pre zdravotníctvo zo dňa 17. apríla 2015 sa uvádza rozvoj geriatrie medzi plánmi do budúcnosti, napriek tomu, že sa k tomu vláda už zaviazala v roku 2012. Nespokojnosť s fungovaním poskytovania zdravotnej starostlivosti pre staršiu generáciu vyjadril aj lekár prešovskej nemocnice v blogu na sme.sk. V popísanom prípade išlo síce o politiku riaditeľa nemocnice alebo zriadovateľa, ale v každom prípade bolo počínanie vedenia nemocnice v hrubom nesúlade s tým, k čomu sa vláda vo svojom vyhlásení zaviazala a napriek tomu v popísanom prípade nekonala.
„S prihliadnutím na ekonomické možnosti a výsledky medicínskeho, prevádzkového a technického auditu bude podporená dostavba moderného celoslovenského medicínskeho komplexu Rázsochy, ktoré prinesie zabezpečenie zdravotnej starostlivosti s dosahom pre celú SR.“
Dostavba medicínskeho komplexu Rázsochy nebol uskutočnená a v súčasnosti nie je ani plánovaná. Ako príčina rozhodnutia nedostavať tento areál boli uvádzané ekonomické a právne dôvody, analytici však kritizujú poskytnuté vysvetlenia ako nedostatočné. V Bratislave má dôjsť k výstavbe podobného projektu medicínskeho komplexu, ktorý má byť však umiestnený v inej lokalite a zrealizovaný formou PPP projektu, ktorý je však tiež kritizovaný. Sľub hodnotíme ako nesplnený.
Podľa Stredoeurópskeho inštitútu pre zdravotnú poltiku (HPI) sa "z dostavby Rázsoch stal PPP projekt na Patrónke. Celková hodnota zákazky na výstavbu a 30-ročné prevádzkovanie nemocnice odhaduje MZ SR na 6,3 mld. eur. Nejasnosti okolo tendra (viaceré podania na ÚVO), biznisplánu (ministerstvo tvrdí, že všetky riziká bude znášať investor) a rozdielne názory v rámci kabinetu (IFP pri MF SR sa domnieva, že by nemocnicu mal stavať štát) zrejme povedú k neúspechu tejto aktivity a k predlžovaniu nevyhovujúceho status quo." (.pdf, s.12)
Výstavba medicínskeho komplexu Rázsochy sa začala ešte v roku 1987 a dodnes nebola dokončená. Píše denník SME: "V roku 1992 stavbu dočasne zastavili. V roku 2003 druhá vláda Mikuláša Dzurindu a minister zdravotníctva Rudolf Zajac rozhodli, že ju štát nedostavia, lebo je to nevýhodné. V roku 2008 sa k projektu vrátil Richard Raši, minister zdravotníctva prvej vlády Roberta Fica. Návrh na dostavbu predložil o dva roky neskôr – pred voľbami. Mala stáť 480 miliónov eur. Vláda Ivety Radičovej ju nedostavala. Druhá Ficova vláda dostavbu zamietla úplne. Nemocnica bola projektovaná zhruba pred 40 rokmi. Rozloha je 15 hektárov. 1,7 kilometra je obvod areálu. Univerzitná nemocnica BA zaplatila vlani za údržbu Rázsoch 64-­tisíc eur (…) Štát ju nevie predať, dokonca si ani nie je istý, či to vlastne smie. Štát dostavbu stopol, pretože by stála pol miliardy eur. Čo je dvakrát toľko, koľko by mala stáť nová nemocnica, ktorú chce mať štát v bratislavskej časti Patrónka."
O sľube Ficovej vlády píšu napríklad Hospodárske noviny nasledovne:
"Rozuzlenie priniesla zatiaľ ostatná vláda Roberta Fica. Na začiatku svojho volebného obdobia sa zaviazala projekt dokončiť, dala si však podmienku. Má byť prihliadnuté na ekonomické aspekty. Ako sa neskôr ukázalo, práve to rozhodlo. Na dnešné podmienky je areál nevyhovujúci. Namiesto dostavania Rázsoch chce vláda podporiť výstavbu úplne novej nemocnice. Rozpočet je určený na 250 miliónov eur. A čo Rázsochy? Šanca na ich dokončenie je nulová. Nádej si môžu robiť majitelia pozemkov pod areálom. Podľa časti právnikov by totiž mohli byť vrátené, keďže boli vyvlastnené na konkrétny účel a ten nebol zrealizovaný. Či a kedy sa to stane, je otázne."
Podobne informuje aj SITA:
"Projektom novej nemocnice tak rezort zdravotníctva nateraz zavrhol možnosť dostavby Rázsoch. Podľa ministerky odkedy boli Rázsochy naprojektované, prešlo veľa času. "Doba išla ďalej, postúpili materiály, všetko ostatné sa zmodernizovalo," uviedla Zvolenská. Čo bude s Rázsochami, nateraz ministerka nepovedala. Ako uviedla, je to dôležitá otázka ale druhotná, a venovať sa jej budú až následne. "Naozaj podstatné je, aby ak investujeme, investovali sme čo najmenej a najefektívnejšie," uviedla šéfka rezortu zdravotníctva s tým, že Rázsochy by si vyžiadali podľa posledných podkladov investíciu viac ako 500 miliónov eur."
INEKO kritizuje nedostatočné zdôvodnenie zavrhnutia dostavania areálu Rázsochy:
"Z hľadiska výberu polohy nemocnice stále chýba zverejnenie jasných dôvodov, prečo bola vylúčená lokalita Rázsochy. Možnosť výstavby novej UNB v tejto lokalite by mala byť zodpovedne posúdená. Vrátane špecifikácie a ocenenia rizík a benefitov, a to pre obidve pôvodne zvažované lokality – teda pre Rázsochy i Patrónku."
a odporúča nasledovné:
"Bezodkladne zverejniť konkrétne dôvody, ktoré bránia výstavbe v lokalite Rázsochy, aby ich bolo možné podrobiť verejnej kontrole. Ak neexistujú neprekonateľné právne prekážky pre výstavbu v lokalite Rázsochy, rovnocenne posúdiť, ktorá poloha nemocnice je vhodnejšia s ohľadom na všetky relevantné hľadiská – primeranosť dostupných plôch, náklady na prípravu pozemkov na výstavbu, rekultiváciu pozemkov v areáli Rázsochy v prípade ich nevyužitia, možnosti dlhodobo vyhovujúceho dopravného napojenia, atď."
Neskôr publikovaný článok jedného z autorov spomínanej analýzy uvádza nasledovné:
"Dlho nebolo jasné, prečo sa neuvažuje s výstavbou na Rázsochách, kde sa už nachádza rozostavaná nemocnica, ktorú bude treba skôr či neskôr zbúrať. Náklady bude musieť štát niesť buď priamo, alebo nepriamo (v nižšej cene za pozemok pri jeho predaji). Až v apríli 2015 na konferencii organizovanej BSK vyhlásil manažér projektu pán Králik, že na výstavbu v lokalite Rázsochy existujú právne prekážky. Prostredníctvom Nadácie Zastavme Korupciu sme sa teda spýtali, aké sú tie právne prekážky. Na naše prekvapenie však prišlo zamietnutie odpovede s odôvodnením, že ministerstvo o tom „nemá informácie“. Zvláštne, keďže LOZ (Lekárske odborové združenie) od ministerstva konkrétnu odpoveď dostalo a našťastie nám ju aj ochotne posunulo.Vyzývame MZSR aby jednoznačne vyjasnilo aké sú konkrétne dôvody, ktoré bránia výstavbe v lokalite Rázsochy, tak aby ich mohla odborná verejnosť posúdiť. Ak aj existujú právne prekážky, neznamená to predsa automaticky, že sú neprekonateľné. Je nutné urobiť ich právnu analýzu, ktorá zatiaľ urobená nebola (presnejšie MZSR potvrdilo, že o nej “nemá informácie”)."
O ďalších možných plánoch s areálom Rázsochy (z januára 2016) informuje Trend:
„Ak by stavební odborníci rozhodli, že budovy sú nedostavateľné, územie by bolo vhodnejšie na zástavbu rodinných domov, o ktorú je aj záujem,“ povedal pre TREND pred rokom starosta Lamača Peter Šramko. Štát už s dostavbou nemocnice nepočíta. Pozemky a hrubú stavbu by chcel predať, pre problémy s vysporiadaním pozemkov vyvlastnených za účelom výstavby zdravotného zariadenia to však zatiaľ nie je možné. Starosta dodal, že o územie sa zaujímalo viacero investorov, ktorí mali alebo majú záujem o výstavbu bývania, ale aj o súkromnú nemocnicu či kongresové centrum. Mestská časť sa na zástavbu zhruba 85 hektárov pripravuje, štátnym orgánom predložila na posúdenie návrh územného plánu zóny."
„Významnou úlohou je dobudovanie siete urgentných príjmov a traumatologických centier, nakoľko urgentná medicína predstavuje významný prvok integrovaného záchranného systému.“
Sieť urgentných príjmov sa nepodarilo dobudovať. Ako podotýka HPI (.pdf), dobehli len programy financované z eurofondov, ktoré financovali urgentný príjem v košickej UNLP či v Skalici. Verejnosti nebola predstavená koncepcia urgentných príjmov a traumatologických centier (s.11).
Počas druhej Ficovej vlády boli vybudované nové urgentné príijmy v Košiciach, Skalici, Vranove nad Topľou a v Spišskej Novej Vsi, ale nevznikla sľúbená sieť. Odborníci hovorili o potrebe 40 nových urgentných príjmov, ministerstvo pripustilo sieť 35 urgentných príjmov. Traumatologické centrá či urgentné príjmy stále chýbajú. Sľub hodnotíme ako čiastočne splnený.
V roku 2014 bol dobudovaný urgentný príjem v nemocnici v Košiciach, ktorý bol väčšinou hradený z prostriedkov Európskej únie."Pod jednou strechou nového urgentného pavilónu sú traumatologické ambulancie aj lôžková časť Kliniky úrazovej chirurgie, pracoviská Kliniky rádiodiagnostiky a nukleárnej medicíny, oddelenie anestéziológie a intenzívnej medicíny, a operačný trakt," píše TASR. Tento urgentný príjem sa začal budovať ešte za predchádzajúcej vlády.
"Šesťposchodový urgent stavali od februára 2012, základný kameň poklopali vtedajší riaditeľ Tomáš Sieber a minister Ivan Uhliarik (KDH)."
V novembri 2014 bol vybudovaný urgentný príjem v Skalici.
V júni 2015 bol otvorený nový urgentný príjem vo Vranove nad Topľou,11.decembra 2015 sa začala výstavba nového urgentného príjmu v Spišskej Novej Vsi, má byť dokončená v polovici roka 2016.
Nedostatky v spomínanej oblasti urgentnej medicíny vykazuje napríklad nitrianska nemocnica. V súčastnosti tam funguje len klinika úrazovej chirurgie a ortopédie (aj to s mnohými nedostatkami a chybami), no v minulosti tu bolo aj komplexné traumatologické centrum.
Situáciu v súvislosti s urgentnými príjmami ozrejmoval článok SME z júla 2014. Podotýkame, že od napísania tohto článku boli vybudované len tri urgentné príjmy. Článok uvádza nasledovné:
"Čas, za ktorý nemocnica preberie pacienta, sa predlžuje aj preto, že najmä okresné nemocnice nemajú urgentné a centrálne príjmy, zhodujú sa záchranári. Súhlasí aj Marian Petko, šéf Asociácie nemocníc Slovenska.
Urgenty chýbajú najmä v okresných nemocniciach, nie je doriešené ich financovanie.
„Poukazujeme na to desať rokov,“ vraví Petko. Relatívne dobre je podľa neho zabezpečená prednemocničná fáza, čiže po privezenie pacienta do nemocnice.
Podobne ako v prípade stanovíšť záchraniek by malo podľa neho ministerstvo zdravotníctva určiť, v ktorých nemocniciach budú urgentné príjmy.
Myslí si, že v pevnej sieti by malo byť 40 nemocníc, každá z nich s urgentným príjmom. Tie by bolo treba dobudovať vo vyše dvadsiatich nemocniciach, tvrdí.
„Nariadenie vlády z roku 2008 povedalo, že v nemocniciach budú urgentné príjmy,“ reaguje Viliam Čislák, štátny tajomník ministerstva zdravotníctva.
Pôvodne sa uvažovalo, že na ne pôjde 60 miliónov eur. Pre krízu však podľa ministerstva peniaze vôbec neboli vyčlenené.
Urgentné príjmy sa dnes budujú najmä v univerzitných a fakultných nemocniciach, ktoré patria pod ministerstvo.
Okresné nemocnice sú zväčša súkromné. Či budú mať urgentné príjmy, necháva ministerstvo na ne. Nehovorí, koľko nemocníc by ich malo mať. Čislák vraví, že najviac 35.
Hovorkyňa ministerstva Martina Šoltésová povedala, že ich prioritou je skôr budovať akútne nemocnice, kde urgenty budú. Jedna by mala byť pre 150­ až 200-tisíc ľudí.
Na nemocničnú infraštruktúru, ktorej súčasťou majú byť aj urgenty, chce ministerstvo z eurofondov v ďalšom programovacom období (roky 2014 až 2020) získať 150 miliónov eur."
Problematika nebankových subjektov a ochrany marginalizovaných skupín pred zadlžovaním práve nebankovými subjektami je obsahom viacerých zákonov. Ide napríklad o Zákon o spotrebiteľských úveroch a Zákon o ochrane spotrebiteľa, ktoré boli v tomto funkčnom období vlády R. Fica novelizované. Ďalšie zmeny určili, že nebankové subjekty musia mať platnú licenciu, čo má zabrániť nekalému podnikaniu. Túto licenciu udeľuje Národná banka Slovenska, ktorá týmto nástrojom monitoruje počet nebankových subjektov fungujúcich na Slovenku. Vláda teda skutočne novelizovala a prijala zákony, ktoré chránia ľudí pred zadlžovaním sa v nebankových subjektoch. Sľub preto hodnotíme ako splnený.
Denník Pravda uvádza najvýznamnejšie zmeny, ktoré sa dotknú bežných obyvateľov:
"1. štát stanoví maximálnu výšku poplatkov vrátane úrokov zo splácania úveru, sankčných úrokov a poplatkov.
2. Úrokový strop pri úveroch (s poplatkami) bude okolo 20 až 40% ročne.
3. Nebankovky budú môcť od ľudí pýtať maximálne raz toľko ako banky.
4. Konkrétnu výšku stanoví raz ročne vláda vo svojom nariadení. Na porovnanie dnes nie sú výnimočné úroky v stovkách až tisíckach percent.
5. Pri pohľadávkach do 2000 eur sa nebude môcť exekvovať nehnuteľnosť.“ (…) "Zmluva zo znakmi úžery bude automaticky neplatná.
6. Nebude možné požičiavať ľuďom, ktorí už sú zaťažený úvermi, za účelom získania ich majetku.
7. Zakazuje sa exekúcia motorových vozidiel pre ťažko zdravotne postihnutých ľudí.
8. Trovy exekúcie nebudú môcť byť vyššie ako pohľadávka.
9. Pri dobrovoľnej dražbe môžu nebankovky predať nehnuteľnosť len na základe trhovej ceny. Dražobné podvody budú trestané päťročným zákazom činnosti dražobnej spoločnosti.
10. Nebankovky budú musieť skúmať schopnosť splácať klienta. V prípade neskúmania solventnosti klienta je zmluva automaticky neplatná.
11. Zruší sa poskytovanie úverov v hotovosti a ľudia budú dostávať peniaze na účet.
12. Nebankovku bude môcť založiť len človek s vysokoškolským vzdelaním a päťročnou praxou vo finančnom sektore.
13. Majiteľ nebankovky musí mať čistý register pri sporoch so Slovenskou obchodnou inšpekciou, nemôže mať záznam v trestnom registri či podlžnosti voči štátu.“
„…vláda považuje za nevyhnutné (…) upraviť legislatívne predpoklady ustanovené zákonom a vykonávacími predpismi o ďalšie skutočnosti prehlbujúce starostlivosť o bezpečnosť a ochranu zdravia pri práci zamestnancov a samostatne zárobkovo činných osôb…“
Predpis č. 124/2006 Z. z.Zákon o bezpečnosti a ochrane zdravia pri práci a o zmene a doplnení niektorých zákonov "ustanovuje všeobecné zásady prevencie a základné podmienky na zaistenie bezpečnosti a ochrany zdravia pri práci a na vylúčenie rizík a faktorov podmieňujúcich vznik pracovných úrazov, chorôb z povolania a iných poškodení zdravia z práce". Počas druhej Ficovej vlády bol zákon novelizovaný dokopy osemkrát. Zmeny sa týkali napríklad prevencie závažných priemyselných havárií, podmienok na vydanie oprávnenia na výchovu a vzdelávanie, posudzovania zdravotnej spôsobilosti na prácu, práva a povinností osôb v oblasti výbušnín, výbušných predmetov a munície, nelegálnej práce a nelegálneho zamestnávania a iné. Sľub hodnotíme ako splnený.
„Vláda zriadi Úrad splnomocnenca vlády SR pre národnostné menšiny a občiansku spoločnosť so zodpovedajúcimi koordinačnými a rozhodovacími právomocami.“
Úrad splnomocnenca vlády SR pre občiansku spoločnosť bol založený už v roku 2011, teda za vlády Ivety Radičovej. Úrad splnomocnenca vlády SR pre národnostné menšiny bol ustanovený v júni 2012, počas súčasnej vlády. Tieto funkcie neboli zlúčené. Taktiež treba poznamenať, že došlo k zrušeniu funkcie podpredsedu vlády pre ľudské práva a národnostné menšiny, ktorý mal v tejto otázke väčšie právomoci než splnomocnenec. Sľub ako celok hodnotíme ako nesplnený.
Podľa Štatútu splnomocnenca pre národnostné menšiny má tento úrad poradné postavenie, a má najmä koordinačné, monitorovacie a informačné právomoci (čl. 3). Môže navrhovať postupy či opatrenia, nemá ale právo rozhodovať o politikách spojených s menšinami a podľa čl. 5:
"(1) Splnomocnenec svoju činnosť vykonáva tak, aby nebola dotknutá právomoc a pôsobnosť ministerstiev a ostatných ústredných orgánov štátnej správy a ich zodpovednosť za plnenie úloh."
Podobne ani Úrad splnomocnenca vlády SR pre občiansku spoločnosť nemá podľa funkcií a právomocí uvedených na stránke Ministerstva vnútra vyslovene rozhodovacie právomoci. Jeho funkcia je opäť najmä poradná, koordinačná a monitorovacia, pričom môže vláde podávať návrhy.
„Vláda (…) spracuje novú Koncepciu štátnej rodinnej politiky Slovenskej republiky do roku 2020, ktorá vymedzí strategické ciele, princípy a opatrenia na jej realizáciu s cieľom revitalizácie rodinného života a výraznejšej obnovy jej sociálnej funkcie.“
Koncepcia štátnej rodinnej politiky SR do roku 2020 nebola doposiaľ zverejnená a nemáme ani informácie o jej vypracovávaní. Sľub hodnotíme ako nesplnený.
V zozname materiálov, zaradených na rokovania vlády od roku 2001 do roku 2016, sú štátne rodinné koncepcie uvedené iba pre roky 2004-2006 (a jej aktualizácia z 2006) a tiež dve správy o realizácii štátnej rodinnej politiky (2001 a 2002). Zoznam teda neobsahuje žiadnu koncepciu štátnej rodinnej politiky SR prerokovávanú počas súčasnej vlády R. Fica.
Materiál Ministerstva práce,sociálnych vecí a rodiny(.pdf,s.2) informoval v roku 2013 o nasledovnom pláne: "Prieskum potrieb rodín s maloletými deťmi vo všetkých oblastiach života (bývanie, doprava, zdravotníctvo, školstvo, sociálna ochrana, dane, priama finančná podpora a pod.) Anotácia: Prieskum bude slúžiť ako východiskový materiál pri príprave Koncepcie štátnej rodinnej politiky do roku 2020. Príprava Koncepcie štátnej rodinnej politiky sa plánuje v priebehu roku 2014." O možnom splnení tohto plánu však nie sú dostupné žiadne informácie a celkovo nie sú žiadne informácie o existencie Koncepcie štátnej rodinnej politiky SR do roku 2020.
„Vláda schváli stratégie pamäťových a fondových inštitúcií na roky 2013 — 2020 s cieľom zabezpečiť udržateľnosť procesu digitalizácie a tiež ochranu a rozširovanie ich zbierkových a informačných fondov.“
Schválenie stratégií pamäťových a fondových inštitúcií je rozdelených na niekoľko častí (stratégie, zákon, analýza), pričom každá bola splnená. Sľub teda hodnotíme ako splnený.
Vláda rozdelila (s. 21, .pdf) tento sľub na 5 opatrení:
1. Stratégie rozvoja múzeí a galérií v Slovenskej republike na roky 2013 — 2018
- schválené uznesením č. 147/2013
2. Stratégia rozvoja slovenského knihovníctva na roky 2015 — 2020
- schválené uznesením č. 620/2014
3. Nový zákon o knižniciach a poskytovaní knižnično-informačných služieb
- schválený na hlasovaní 6. mája 2015
4. Stratégia rozvoja Pamiatkového úradu SR (zoznam vykonaných opatrení na stránke Ministerstva kultúry, znenie schválenej stratégie tu)
5. Pripravenie analýzy možnosti vzniku centrálneho depozitu archeologických nálezov SR: Analýza bola vypracovaná. "Analýza možností vzniku centrálneho depozitu archeologických nálezov bola pripravená na základe požiadaviek odbornej verejnosti. Porada vedenia schválila jeho realizáciu v priestoroch národnej kultúrnej pamiatky tzv. Káčerovho majera v Trnave. Pamiatkovému úradu SR boli v roku 2015 pridelené kapitálové finančné prostriedky na realizáciu projektu." Vo veci realizácie samotného centrálneho depozitu (s. 47, .docx) bolo ukončené verejné obstarávanie na vypracovanie projektovej dokumentácie na jeho vytvorenie.
„(Vláda, pozn.) pretransformuje súčasný Grantový systém ministerstva kultúry na verejnú inštitúciu, ktorej príjmy, určené na podporu slovenskej kultúry, budú zákonom zabezpečené aj výnosmi z hazardných hier a lotérií.“
Na základe dostupných informácií hodnotíme sľub ako splnený. Od januára 2015 sa prostriedky pre Fond na podporu umenia získavajú z výnosov hazardných hier.
Návrh zákona bol 12. septembra 2014 schválený Národnou radou Slovenskej republiky. Ide o
zákon č. 284/2014 Z. z. o Fonde na podporu umenia a o zmene a doplnení zákona č. 434/2010 Z. z. o poskytovaní dotácií v pôsobnosti Ministerstva kultúry Slovenskej republiky v znení zákona č. 79/2013 Z. z
Súčasnú podobu financovania spresňuje Ministerstvo kultúry SR.
"Hlavným zdrojom financovania fondu budú v zmysle návrhu zákona príspevky zo štátneho rozpočtu, ktoré budú fondu poskytované z rozpočtovej kapitoly ministerstva kultúry. Ministerstvo kultúry bude poskytovať v rámci schválených limitov na príslušné rozpočtové obdobie podľa zákona o štátnom rozpočte fondu príspevok minimálne vo výške 10 000 000 eur a osobitný príspevok, ktorý bude poskytovaný prioritne z prostriedkov uhradených do štátneho rozpočtu vo forme odvodov prevádzkovateľov hazardných hier podľa zákona č. 171/2005 Z. z. o hazardných hrách a o zmene a doplnení niektorých zákonov v znení neskorších predpisov."
Z tohto systému sa má získať približne 20 miliónov eur ročne.
Podľa stránky Fondu:
"Fond na podporu umenia je verejnoprávna inštitúcia zabezpečujúca podporu umeleckých aktivít, kultúry a kreatívneho priemyslu, ktorá vznikla na základe zákona č. 284/2014 Z. z… Fond nahrádza podstatnú časť dotačného systému ministerstva kultúry a je nezávislý od ústredných orgánov štátnej správy, pričom jeho hlavným poslaním je podpora „živého“ umenia a kultúry."
„Vláda zriadi ako svoj poradný orgán Radu vlády pre kultúru…“
Vláda vytvorila ako svoj poradný orgán Radu vlády pre kultúru v septembri 2012. Štatút rady bol schválený uznesením vlády SR č. 456/2012 z 12. septembra 2012. Preto hodnotíme sľub ako dodržaný.
Vláda radu zradila: ,,s cieľom posilniť význam kultúry a potrebu systematického dialógu, ako aj nevyhnutnosť koordinovaného postupu medzi rezortom kultúry, inými ministerstvami a ústrednými orgánmi štátnej správy, zástupcami územnej samosprávy a osobnosťami kultúrnej obce na základe programového vyhlásenia vlády SR na roky 2012–2016.“ (culture.gov.sk)
Rada funguje ako poradný orgán vlády SR v otázkach rozvoja, podpory kultúry a ochrany kultúrneho dedičstva. Rada má 26 členov a jej predsedom je minister kultúry Marek Maďarič.
„(Vláda, pozn.) vypracuje novú legislatívnu úpravu pre zriaďovanie, činnosť a financovanie športových škôl a športových tried.“
Schválením zákona o športe, ktorý nadobudol účinnosť 1.1.2016, vláda Roberta Fica dodržala svoj sľub z programového vyhlásenia z mája 2012, v ktorom sa zaviazala vypracovať novú legislatívu pre športové školy a triedy a celkovo upravovať postavenie športu na Slovensku. Na základe implementácie do podoby reálneho zákona hodnotíme sľub ako dodržaný.
Vláda schválila 26.11.2015 nový zákon o športe, ktorý by športu na Slovensku mal predovšetkým priniesť sprehľadnenie financovania a viac peňazí. Ministerstvo s cieľom zefektívnenia a skvalitnenia činnosti útvarov športovo talentovanej mládeže navrhlo v zákone o športe opatrenia, v rámci ktorých chce upraviť vzdelávanie na strednej športovej škole a v športových triedach na základných školách, schválený zákon napríklad navrhuje, aby čo najviac peňazí do športu bolo prerozdeľovaných automaticky, podľa vzorca. Ten definuje kritériá, ako napríklad masovú (členskú) základňu, športové úspechy, popularitu daného športu a ďalšie faktory. Do tvorby nového zákona, ktorého návrh prednieslo ministerstvo školstva, sa zapojili i známe osobnosti športu, ako športová strelkyňa Dana Barteková či hokejový obranca Richard Lintner.
Zákon o športe nadobudol platnosť 1. januára 2016, s výnimkou bodu o novom type strednej školy- stredná športová škola, ktorej zriadenie by malo nadobudnúť účinnosť 1. januára 2019.
„Vláda nastaví nový systém riadenia a financovania regionálneho školstva tým, že (…)postupne presadí model financovania za kvalitu na triedu a nie len na žiaka, finančnými nástrojmi a kvalitatívnymi kritériami pri prijímaní zreálni počty žiakov do gymnázií.“
Kombinácia modelu financovania na žiaka a modelu financovania na triedu nebola doposiaľ uzákonená, prekážkou mali byť nekompletné analýzy. Takisto sa nakoniec neuskutočnila zmena pri prijímaní žiakov do gymnázií. Sľub preto hodnotíme ako nesplnený.
Zákon č. 597/2003 o financovaní základných škôl, stredných škôl a školských zariadení bol niekoľkokrát pozmenený novelami, v poslednej dobe hlavne v súvislosti s duálnym vzdelávaním či príspevkami na kurzy pohybových aktivít. Ministri školstva za Ficovej vlády sa postupne pokúšali o vypracovanie plánu na prechod na kombináciu normatívneho financovania na triedu s normatívnym financovaním na žiaka, avšak narazili na nekompletné analýzy - tie mali byť dokonca dôvodom na pozdržanie celej reformy."Pri nastavení nového financovania je problémom podľa Draxlera to, že rezort potrebuje zlepšiť svoju analytickú prácu, aby vedel presne odhadnúť, čo vyvolajú legislatívne zmeny priamo v teréne."
Atlas.sk v máji 2015 písal, že ministerstvo navrhuje kombinovaný model "keď sa využijú pozitíva oboch systémov. Napríklad by sa mohli nastaviť hranice, ktoré škola nesmie prekročiť – okrem počtu žiakov v triedach, čo je už určené, by sa mohli obmedziť počty tried," a opisuje nedostatky v kontrole toku peňazí. Ďalej píše: "'V rámci nej (pozn. úpravy) sa uvažuje o kombinácií súčasného modelu financovania (na žiaka) a financovania na triedu. Napríklad – normatív na triedu by zohľadňoval náklady na triedu pri minimálnom počte žiakov v nej a normatív na žiaka by zohľadňoval naplnenosť triedy žiakmi,' uviedol komunikačný odbor ministerstva."
Čo sa týka zmeny počtu žiakov gymnázií, pôvodný plán prvého ministra školstva tejto vlády Dušana Čaploviča v roku 2012 bol umožniť žiakom deviateho ročníka ZŠ dostať sa na gymnázium pri prospechu do 2,0. Toto kritérium bolo kritizované — vznikla obava, že by žiaci dostávali dobré známky "zadarmo". Na osemročné gymnáziá zas mohlo v roku 2013 podľa návrhu odísť len päť percent detí z piateho ročníka základnej školy. Toto opatrenie bolo kritizované ako likvidačné a jeho účinnosť bola odložená na školský rok 2015/2016. Nakoniec bolo zrušené Ústavným súdom z dôvodu porušovania práva na vzdelanie.
„Vláda nastaví nový systém riadenia a financovania regionálneho školstva tým, že (…) zjednotí legislatívne podmienky pre všetkých zriaďovateľov v súvislosti s personálnym zabezpečením škôl.“
Iniciatíva slovenských učiteľov zaradila tento sľub medzi nesplnené sľuby vlády: "vláda nenastavila nový systém riadenia a financovania regionálneho školstva tým, že: nedefinovala jasne kompetencie týkajúce sa samosprávy, štátnej správy a priamo riadených inštitúcií rezortu školstva". Určitá zmena v oblasti riadenia školstva sa uskutočnila zmenou menovania riaditeľa školy novelou ministerstva školstva z roku 2015 ako legislatívnu zmenu personálneho zabezpečenia škôl v súvislosti so zriaďovateľmi, ktorá dáva zriaďovateľom možnosť kandidáta na riaditeľa školy vetovať. Neuskutočnilo sa však zjednotenie riadenia školstva, zmena sa napríklad netýkala súkromných škôl, preto hodnotíme sľub ako nesplnený.
Zákon, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony s účinnosťou od 1. septembra 2015 priniesol viacero zmien do školského systému. Jednou z nich bolo, že "zriaďovateľ školy bude môcť v nasledujúcom školskom roku napríklad dvakrát po sebe odmietnuť kandidáta na riaditeľa školy, ktorého navrhla rada školy na základe výberového konania. V druhom prípade však nesúhlas zriaďovateľa s kandidátom na riaditeľa musí potvrdiť hlasovaním obecné zastupiteľstvo trojpätinovou väčšinou. V takom prípade o novom riaditeľovi školy rozhodne výberové konanie, ktoré vypíše zriaďovateľ školy" (SITA).
V prípade cirkevných škôl však úprava znie nasledovne:
"2. V § 3 ods. 12 prvá veta znie: „Zriaďovateľ cirkevnej školy alebo zriaďovateľ súkromnej školy vymenúva riaditeľa na päťročné funkčné obdobie na návrh rady školy v lehote do 30 dní odo dňa predloženia návrhu.“ a v poslednej vete sa za slová „cirkevnej školy“ vkladajú slová „alebo rada súkromnej školy“, vypúšťa sa slovo „výchovného“ a odkaz 13a nad slovom „školy“."
Novela však neurčje zmeny napríklad pri voľbe riaditeľa súkromnej školy. Spôsob riadenia školstva teda nebol touto zmenou zjednotený.
Financovanie základných a stredných škôl je postavené na normatívnom princípe, čo znamená, že školy sú financované podľa počtu žiakov a ekonomickej náročnosti výchovno — vzdelávacieho procesu. Finančné prostriedky (normatívy) však dostáva priamo zriaďovateľ, čiže obec, VÚC,cirkev alebo náboženská obec, iná fyzická alebo právnická osoba. Situáciu ozrejmuje Jozef Miškolci, výskumník SGI, nasledovne: Zriaďovateľ základnej či strednej školy môže použiť dané normatívy podľa svojej vôle- na personalne i materialne výdaje. Obec/VÚC však môže financie školám skrátiť a tie sa s tým musia vysporiadať. Požiadavkou mnohých odborníkov je preto spôsob vyplácania financií ministerstvom priamo školám a nie cez obce a VÚC. Pre obce a VÚC tiež nemusí byť súčasný systém výhodný vo všetkých ohľadoch- musia totiž pre tieto účely (školstvo) zamestnávať vlastné kapacity. Nie je však isté, či práve zmena týchto skutočností o systéme bola predmetom tohto sľubu.
Normatívy na rok 2016 podrobnejšie uvádza na svojej stránke Ministerstvo školstva, tiež stručne popisuje súčasný systém normatívov a normatívnych príspevkov.
Photo by: TASR
„Vláda počas celého funkčného obdobia neuskutoční transformáciu univerzitných, fakultných a verejných nemocníc na akciové spoločnosti, čím zabráni ich privatizácii a znižovaniu kvality poskytovanej zdravotnej starostlivosti, ako aj ohrozeniu existencie nemocníc.“
Je pravdou, že vláda v období 2012-2016 neuskutočnila transformáciu univerzitných, fakultných a verejných nemocníc na akciové spoločnosti a takisto neumožnila ich privatizáciu. Sporným bodom by bola výstavba novej Univerzitnej nemocnice v Bratislave (UNB) formou verejno-súkromného partnerstva, avšak keďže sa neuskutoční, sľub hodnotíme ako splnený. Treba však podotknúť, že ako splnený ho hodnotíme v tom ohľade, že sa neuskutočnila transformácia, nie kauzalitu, ktorú vláda v sľube tvrdí. To znamená, že tu neoverujeme, ako privatizácia vplýva na kvalitu poskytovanej zdravotnej starostlivosti a existenciu nemocníc, keďže v tomto prípade ide skôr o ideologickú otázku.
Komentár HPI (.pdf) hovorí: "Jeden z konkrétnych negatívnych záväzkov. Hoci PPP projekt novej UNB zrejme nie je v úplnom súlade s týmto prísľubom, keďže sa neuskutoční, tento sľub môžeme považovať za splnený" (s.9) Výstavba novej UNB bola obstarávaná formou verejno-súkromného partnerstva (tzv. PPP projekt).
HPI ďalej komentuje: Jeho príprava (PPP projektu, pozn.) je však natoľko komplikovaná, zamotaná a zrejme i zbabraná, že z PPP nemocnice nič nebude (s.11)
Verejno-súkromné partnerstvo (PPP) "je forma spolupráce medzi verejným a súkromným sektorom s cieľom financovania výstavby, rekonštrukcie, prevádzky a údržby infraštruktúry a poskytovania verejných služieb prostredníctvom tejto infraštruktúry. V rámci PPP sú subjekty verejného sektora partnerom a zákazníkom súkromného sektora, od ktorého nakupujú služby. Súkromný partner v zásade financuje a realizuje výstavbu, prevádzkuje dielo (infraštruktúru) a ako protihodnota je mu umožnené poskytovať služby spojené s týmto dielom za platby od jeho užívateľov (koncesia) alebo od verejného partnera" (MF SR).
V decembri 2015 SITA informovala, že "najvýhodnejším variantom pri projekte novej Univerzitnej nemocnice v Bratislave (UNB) by podľa odhadov Inštitútu finančnej politiky (IFP) bola výstavba štátom. Takýto variant by podľa hlavného ekonóma a riaditeľa IFP Martina Filka priniesol čistú súčasnú hodnotu 72 miliónov eur a vnútorné výnosové percento 2,9 %".
PPP projekt novej nemocnice bol kritizovaný tiež napríklad v Denník N alebo INEKO.
Rozšírenie kolektívnych zmlúv vyššieho stupňa na iných zamestnávateľov bolo uskutočnené novelou zákona o kolektívnom vyjednávaní, ktorá nadobudla účinnosť v roku 2014. Sľub hodnotíme ako splnený.
Zákon o kolektívnom vyjednávaní — zákon č. 2/1991 — upravuje kolektívne vyjednávanie medzi príslušnými orgánmi odborových organizácií a zamestnávateľmi. Jeho cieľom je uzavretie kolektívnej zmluvy. Novela zákona o kolektívnom vyjednávaní (416/2013) bola schválená v roku 2013 a nadobudla účinnosť 1. januára 2014.
Podľa § 5 odsek 3 danej novely je "Kolektívna zmluva vyššieho stupňa záväzná aj pre zamestnávateľov v odvetví alebo v časti odvetvia, na ktoré bola rozšírená záväznosť tejto kolektívnej zmluvy vyššieho stupňa." Skutočne teda došlo k rozšíreniu záväznosti kolektívnej zmluvy vyššieho stupňa.
V dôvodovej správe k vládnemu návrhu tohto zákona sa píše nasledovné: "Cieľom návrhu zákona je najmä úprava podmienok rozširovania záväznosti kolektívnej zmluvy vyššieho stupňa (ďalej len „KZVS“) na ďalších zamestnávateľov v odvetví."
Spomínaný návrh zákona bol vrátený späť do parlamentu prezidentom SR, došlo k jeho opätovnému schváleniu a teda prelomeniu prezidentovho veta.
„Aby nedochádzalo k zadlžovaniu nemocníc, ktoré bolo historicky najväčšie v poslednom období, vláda nepripustí privatizovanie ekonomicky lukratívnych činností nemocníc, tak vytvorí podmienky pre ich finančnú stabilizáciu.“
Podľa HPI (.pdf, s.11) vláda privatizovanie ekonomicky lukratívnych činností nemocníc nepripustila. Zadlžovanie to však nespomalilo a odhadovalo sa ku koncu roku 2015 na 500 miliónov eur. V tomto ohľade sľub hodnotíme ako splnený, pretože k privatizovaniu neprišlo. Nehodnotíme tu však kauzalitu medzi privatizáciou a zadlžovaním, ani medzi zabránením privatizácii a finančnou stabilizáciou nemocníc.
V novembri 2014 bol v SME uverejnený prehľad nárastu dlhu nemocníc od roku 2011. Môžeme vidieť, že dlh stále stúpal aj po nástupe Ficovej vlády.
V marci 2015 išlo o dlh prekonávajúci odhady z roku 2014, keď nemocnice mali dlh vo výške viac ako 560 miliónov eur.
Podľa INEKO (október 2015), "na celkovom objeme dlhu v zdravotníctve sa najvýraznejšou mierou podieľajú zdravotnícke zariadenia – príspevkové organizácie v pôsobnosti ministerstiev a zariadenia delimitované na obce a župy a transformované na neziskové organizácie. Ich záväzky po lehote splatnosti dosiahli ku koncu minulého roka (2014, pozn.) 430,5 mil. EUR, čo bol medziročný nárast o 93,5 mil. EUR. Zariadenia transformované na akciové spoločnosti dlh nevytvárajú".

References: čl. 136
 čl. 136
 čl. 136
 § 35
 § 39
 § 2
 § 2
 § 88
 § 88
 § 29
 § 30
 § 47
 § 11

§ 11
 § 8
 § 11
 § 12
 súd 
 súd 
 súd 
 súd 
 čl. 5
 § 3
 § 5